LDU ne Poliisi bakubye bannamawulire 4 emiggo e Mukono, babadde bakwata mawulire ga kafiyu - Watchdog Uganda\nBannamawulire David Musisi Kalyankolo ne munne Dalton Yiga Matovu abaakubiddwa abeby'okwerinda nga bapooca\nBANNAMAWULIRE abakolera mu kitundu kye Mukono bali mukutya oluvanyuma lwa be by’okwerinda mu kitundu kino okubagulako olutalo olutanategerekeka kwe luva, wakati nga bakola emirimu gy’okutegeeza abantu ebifa ku mbeera eliwo mu Ggwanga.\nBano bagamba nti mu bbanga lya wiiki emu yokka banaabwe 4 kati banyiga biwundu mu maka gaabwe abalala bali ku bitanda oluvanyuma okukubwa abasirikale ba LDU, Poliisi n’ amaggye.\nDavid Musisi Kalyankolo omukozi wa Bukedde TV mu kiseera kino ali mu mbeera mbi mu ddwaliro erya Herona Hospital e Kisoga mu Gombolala ye Ntenjeru oluvanyuma lw’okukubwa emiggo emiyitirivu akulira poliisi post ye Buziranjovu Noah Mukosi eyabadde yeegattiddwako abasilikale ba LDU ne bamulekako kikuba Mukono, bwe yabadde akola emirimu gye.\nHadijah Namutebi mukyala wa Kalyankolo agamba nti omwami we yakubiddwa byansusso abasilikale abamusanze nga anatera n’okutuuka mu maka gaabwe agasangibwa e Namaiba mu Gombolola ye Nakisunga,\nOno yakubiddwa ku mutwe navaamu omusaayi omuyitirivu era olw’embeera y’okubulwa entambula abazira kisa bakumbidde ambulensi ye ddwaliro lya Herona eyamukimye yenna nga takyategeera.\nMu kiseera kino omukyala ono agamba nti embeera emusombedde kuba bba yabadde anoonya ekyokulya n’okulabirira abaana nga ne ssente ze ddwaliro tebamanyi we bagenda kuziggya.\nDr Moses Kaeeya ga yakulira eddwaliro lino agamba nti Kalyankolo yaleteddwa nga ali mu mbeera mbi naye abasawo baakoze ekisoboka okulaba nga adda engulu.\nBino we bigidde nga ne bannamawulire abalala 3 okuli Dalton Matovu Yiga owa Radio Simba ku lunnaku lw’okusatu ku ssawa emu ez’akawugeenzi bweyali awereza butereevu amawulire ku Leediyo Simba ku luguudo lwe Jinja mu kibuga Mukono embeera nga bwe yali, ekibinja kya ba LDU ne kimuyiikira ne bamukuba emiggo saako n’okumutwalako ebibye byonna omwali ne nsimbi enkalu.\nOno yadde yagezaako okubeeyanjulira n’okubalaga ebiwandiiko ebimulaga nti munnamawulire bano teabafaayo baagenda mu maaso nakumukuba saako n’okumunyagako ebibye.\nOno embeera ye nayo yeteyagaza nga mu kiseera kino ali mu makaage agasangibwa ku kyalo Ssaza anyiga biwundu.\nYe Daniel Mwesigwa owa NTV e Mukono, naye anyiga biwundu oluvanyuma lw’omupoliisi akola ku ofiisi ya RDC Fred Bamwine okumukakanako n’amuligita emigoba nte okukakana ng’omukono gwonna kufunye ebisago.\nMwesigwa yabadde agenze ku ofiisi eno ne bannamawulire abalala okufuna ekimpapula ekibakkiriza okukola nga bakozesa emmotoka nga eno naye gye baaamukubidde.\nMungeri yeemu ne Henry Nsubuga ng’akolera Bukedde TV n’olupapula naye yatulugunyiziddwa adduumira poliisi ye Mukono SP Joab Wabwire ku ofiisi ya RDC Fred Bamwine natuuka n’okumusaguzamu ebifanannyi bye yabadde akutte.\nMu kiseera kino DPC ne RDC abakulira eby’okwerinda tebasobose kufunika olwa masimu gaabwe agamanyiddwa okuba nga tegakwatibwa.\nUPDF warns groups masquerading as security agents to beat civilians during curfew hours


Yesu Alaga Ebyo Ebyonoona Omuntu | Obulamu bwa Yesu\nBiki Ebyonoona Omuntu?\nMATAYO 15:1-20 MAKKO 7:1-23 YOKAANA 7:1\nYESU AYANIKA OBULOMBOLOMBO BW’ABANTU\nNg’embaga ey’Okuyitako ey’omwaka gwa 32 E.E. eneetera okutuuka, Yesu ali mu bitundu by’e Ggaliraaya ng’abuulira. Kirabika oluvannyuma ayolekera Yerusaalemi okukwata Okuyitako ng’Amateeka ga Katonda bwe galagira. Kyokka, ekyo Yesu akikola mu ngeri ey’amagezi kubanga Abayudaaya baagala kumutta. (Yokaana 7:1) Oluvannyuma addayo e Ggaliraaya.\nYesu ayinza okuba ng’ali Kaperunawumu, Abafalisaayo n’abawandiisi we bajjira nga bava e Yerusaalemi. Lwaki bajja eri Yesu? Baagala okubaako emisango gye bamusibako. Babuuza Yesu nti: “Lwaki abayigirizwa bo tebagoberera bulombolombo bwa bajjajjaffe? Ng’ekyokulabirako, tebanaaba mu ngalo nga bagenda okulya emmere.” (Matayo 15:2) Katonda talagirangako bantu be kukwata kalombolombo ‘ak’okunaaba engalo okutuukira ddala ku nkokola.’ (Makko 7:3) Kyokka bo Abafalisaayo bakitwala nti obutakola ekyo guba musango gwa maanyi.\nMu kifo ky’okubaddamu obutereevu, Yesu abalaga engeri gye bamenyamu Amateeka ga Katonda mu bugenderevu. Abagamba nti: “Lwaki mumenya amateeka ga Katonda olw’obulombolombo bwammwe? Ng’ekyokulabirako, Katonda yagamba nti, ‘Kitaawo ne nnyoko obassangamu ekitiibwa,’ era nti ‘Oyo avuma kitaawe oba nnyina attibwenga.’ Naye mmwe mugamba nti, ‘Oyo agamba kitaawe oba nnyina nti: “Kyonna kye nnandikuwadde okukuyamba nnakiwaayo ng’ekirabo eri Katonda,” aba talina kussaamu kitaawe kitiibwa.’”—Matayo 15:3-6; Okuva 20:12; 21:17.\nAbafalisaayo bagamba nti ssente, eby’obugagga, oba ekintu ekirala kyonna omuntu ky’aba asazeewo okukiwaayo eri Katonda kiba kya yeekaalu, era nti tekirina kukozesebwa mu ngeri ndala yonna. Naye ekituufu kiri nti ekintu ekyo kiba kikyali mu mikono gy’oyo aba asazeewo okukiwaayo. Ng’ekyokulabirako, omwana ayinza okugamba nti ssente ze oba eby’obugagga bye “kolubaani,” kwe kugamba, kirabo ekiweereddwayo eri Katonda oba eri yeekaalu. Ssente ezo oba eby’obugagga ebyo omwana aba akyabikozesa, kyokka ng’agamba nti tasobola kubikozesa kuyamba bazadde be abakaddiye era abali mu bwetaavu. Mu ngeri eyo aba yeewala obuvunaanyizibwa bw’alina okutuukiriza.—Makko 7:11.\nYesu si musanyufu okuba nti Abafalisaayo banyoolanyoola Amateeka ga Katonda. Abagamba nti: “Mudibizza ekigambo kya Katonda olw’obulombolombo bwammwe. Mmwe bannanfuusi, Isaaya bye yaboogerako bituufu, bwe yagamba nti: ‘Abantu bano banzisaamu ekitiibwa kya ku mimwa, naye emitima gyabwe gindi wala. Batawaanira bwereere okunsinza, kubanga bayigiriza biragiro bya bantu.’” Abafalisaayo tebalina kye basobola kuddamu Yesu. Bw’atyo Yesu ayita ekibiina ky’abantu n’abagamba nti: “Muwulire era mutegeere amakulu g’ebigambo bino: Ekyo ekiyingira mu kamwa k’omuntu si kye kimwonoona, wabula ekyo ekiva mu kamwa ke.”—Matayo 15:6-11; Isaaya 29:13.\nOluvannyuma bwe baba bali mu nnyumba, abayigirizwa bagamba Yesu nti: “Okimanyi nti Abafalisaayo banyiize bwe bawulidde by’oyogedde?” Abaddamu nti: “Buli kimera Kitange ow’omu ggulu ky’ataasimba, kijja kusimbulwa. Abo mubaleke. Be bakulembeze abazibe b’amaaso. Kale omuzibe w’amaaso bw’akulembera muzibe munne, bombi bagwa mu kinnya.”—Matayo 15:12-14.\nKirabika Yesu kimwewuunyisa okulaba nga Peetero akiikirira abayigirizwa abalala, n’amusaba abannyonnyole ebikwata ku ekyo ekyonoona omuntu. Yesu agamba nti: “Temumanyi nti buli ekiyingira mu kamwa kiyita mu lubuto ne kifuluma? Naye, ebyo ebifuluma mu kamwa biva mu mutima era bye byonoona omuntu. Ng’ekyokulabirako, mu mutima mwe muva ebirowoozo ebibi, obutemu, obwenzi, ebikolwa eby’obugwenyufu, obubbi, okuwaayiriza, n’okuvvoola. Ebyo bye byonoona omuntu, naye omuntu okulya nga tanaabye mu ngalo tekimwonoona.”—Matayo 15:17-20.\nYesu tagezaako kukubiriza bantu butafaayo ku buyonjo, era tagezaako kugamba nti abantu tebalina kunaaba mu ngalo nga bagenda okuteekateeka eby’okulya oba nga bagenda okulya emmere. Mu kifo ky’ekyo, anenya abakulembeze b’eddiini bannanfuusi ababuusa amaaso amateeka ga Katonda ag’obutuukirivu ne bakuliriza obulombolombo bw’abantu. Ekituufu kiri nti, ebikolwa ebibi ebisibuka mu mutima bye byonoona omuntu.\nAbafalisaayo n’abawandiisi banenya batya Yesu?\nNga Yesu bw’akiraga, Abafalisaayo badibya batya Amateeka ga Katonda?\nBintu ki ebyonoona omuntu?


Abazigu bayingiridde abo’luganda nebatta 2 | Dembe FM 90.4\nAbazigu bayingiridde abo’luganda nebatta 2\nBya Sadat Mbogo\nPolice mu district ey’e Mpigi etandise okunonyereza ku ttemu erikoleddwa mu ggombolola ye Kammengo, abazigu bwebazinzeeko ekyalo Bukabi mu muluka gw’e Musa nebatta abooluganda babiri wamu n’okulumya omulala omu abasangiddwa mu maka gaabwe.\nAbattiddwa bategeerekese nga; Nansubuga Annet 55, gwebakazaako erya Nabagwaako wamu n’omuzukuluwe ategerekeseeko limu erya Namuli ow’emyaka 8 ate omuzukulu omulala ow’emyaka 6 era nga naye amannya ye Namuli bamusaze n’ekiso mu bulago wabula asimattuse okufa era addusiddwa mu ddwaliro ery’e Nkozi nga taasiibewo taasulewo y’ali ku mimwa gy’abatuuze.\nAbeerabiddeko n’agaabwe bagamba abatemu babadde babiri nga beesibye obukookolo mu maaso.\nAbadduukirize abalabye ku mirambo bannyonnyodde nti Nansubuga Annet bamusazeeko obulago, nebamufumita ebiso mu kifuba era omulambo nebagubikkako ebintu byawaka omuli amasowaani n’engoye.\nOmwogezi wa police mu kitundu ekya Katonga Joseph Tulya agambye nti batandise okunonyereza ku ttemu lino era awanjagidde buli alina ky’amanyi okutemya ku police.\nEmirambo gy’abagenzi jitwaliddwa mu ggwanika ly’eddwaliro e Gombe okwongera okwekebejjebwa.\nEbyo webigwiriddewo ng’abatemu baakamala okulumba omusuubuzi omututumufu ow’ebikozesebwa mukuzimba amanyiddwa nga Migamba mu Kabuga ak’e Buwama nga naye abatemu baamulumbye mu makaage e Buwama nebamutemaatema kyokka nabesimattulako nadduka.


Mu bye bataddeko essira mulimu ebirombe by'omusenyu ga baakizudde ng'abantu abasinga baalekeraawo okugusima newankubadde nga wakyaliwo abatono abakyesisiggirizza.\nKuno bazzizzaako ennimiro z'Abachina aba Zongs Industries ng'okusinga balima muceere kwe bagattiriza ebirime ebirala okuli n'ebitooke ezaabalambuziddwa Peter Gan ne maneja Victor Mpinga.\nAbakulembeze b'e Kalungu okuli RDC Careb Tukaikiriza, omumyuka we Hajjati Sarah Nanyanzi, Sipiika Abdu Bbaale Mayanja ne Mmeeya wa Lukaya, Gerald Ssenyondo baabaddewo.\nMunyagwa yabategeezezza nti ekyabatutte kwe kwongera okwekkaanya ebyassibwa mu lipooti y'akakiiko k'ebyobugagga eby'omu ttaka n'okukkaatiriza eddoboozi lya Pulezidenti ku kutaasa entobazzi.\n"Tetuzze kuggalawo oba okukwata omuntu yenna wabula okwongera okuzuula ebituufu ku lutobazzi lwa Lwera nti ebirukolerwamu tebikosa nnyanja Nalubaale awamu n'abantu abagyetoolodde", Munyagwa bwe yaggumizza.\nN'agattako nti, "tukkiriza nga Pulezidenti alondebwa abantu bw'avaayo n'eddoboozi nti entobazzi zirina okutaasibwa ku bazityoboola waakiri zirundirwemu byannyanja byokka, ffena tulina okumuwagira".\nMunyagwa n'abakakiiko baategeezezza nti enninga basinga kugissa ku ba NEMA kuba be bagaba layisinsi era abakwatibwako byonna ebikolebwa mu ntobazzi za Uganda nga si Lwera yokka. Baategeezezza nti kye banoonyerezaako by'ebigambibwa nti Abachina beeyongezza ettaka okuva ku lyabaweebwa nga kati balimira mu kifo kigazi ddala.\nEbirala bye banoonyerezzaako bye bigambibwa nti eddagala lye bakozesa mulimu ery'obulabe eri obulamu bw'abantu n'eri ennyanja bino nga babifuna okuva mu bantu ssekinnoomu ababatuusaako okwemulugunya.\nDayirekita wa NEMA, Dr. Tom Okurut yatangaazizza nti abakugu baabwe baasooka kwekenneenya ttaka lino nga tebannawa lukusa Abachina okulikolerako ne bakizuula nga teririna kakwate konna ku ttaka ery'entobazzi.\nOkurut yannokoddeyo eky'amazzi n'agamba nti awabalibwa okubeera entobazzi, gabeererawo ddala nga n'ekitakataka ekizibeeramu kyawukanira ddala n'ekyolusenyi. Yakkiriziganyizza n'ebyayogeddwa Sipiika Mayanja ne Mmeeya Ssenyondo nti amazzi g'olusenyi kati olwafuuka ennimiro, gaggyangawo mu biseera by'omujjuzo ne gakalira mu bbanga ttono. Omuchina Peter Gan ne maneja we Mpinga baggumizza nti mukama waabwe Zhong okugula ettaka lino waaliwo bisaka n'ebiswa omwalundirwanga ente n'abaalirimirangako.\nSsentebe wa LCI Magezi Cell, Safe Mayanja atwala n'ennimiro ne Mmeeya Ssennyondo baategeezezza nti Bamusigansimbi bano boongedde ettoofaali ku nkulaakulana y'ekitundu ku misolo n'okuwa Bannansi emirimu.\n"Tetugaana muyinza okubaamu obumulumulu naye tunoonye engeri gye tuyinza okutereeza so si kuggyawo kkolero ne ffaamu ne tufiiriza abagiganyulwamu", Mayanja bwe yakkaatirizza yaakwo ate ne twongera ennaku mu bagiganyulwamu",Sipiika Mayanja bwe yakaatirizza.\nRDC Tukaikiriza ne Sipiika Mayanja baasabye Munyagwa ne babaka banne ensonga za Lwera bazikwate kisajjakikulu nga bafulumya lipoti eteesigamiziddwa ku ndowooza z'ebyobufuzi ekiyinza okukotoggera enkulaakulana.\nDr. Okurut yabalaze maapu gye baafulumya ku ttaka lino ng'eraga nti obugazi bw'ettaka eryagulwa Abachina tebabussukangako ng'ekitundu ekimu kiri mu mazzi amangi ge batasobola kulimiramu.\nMunyagwa n'abakakiiko baawabudde nti wadde omuceere n'okuwa abantu emirimu byetaagibwa naye balina n'okussa mu nkola ekiragiro kya Pulezidenti eky'okwamuka entobazzi zonna zirundirwemu byannyanja byokka.\nBaalagidde NEMA eddemu okwekenneenya ennimiro zino n'ebitundu ebirala byonna mu Lwera n'eggwanga lyonna okuzuula ebisobye bitereezebwe.\nWabula Munyagwa yaddiddemu ab'omuceere n'agamba nti bali waddewaddeko kuba bagulimira ku ngulu ekitali ku basima musenyu abasima wansi ne batuuka n'okunafuya oluguudo ne lubbomoka.\n"Nga tumaze okwetoolola entobazzi zonna, bye twekkaanyizaako tugenda kubifulumya mu lipooti tugyanjulire Palamenti esalewo eky'enkomeredde", Munyagwa bwe yagambye.\nSseremba adduukiridde ababodaboda mu Bukoto Central\nOmuggalo gwa Covid19 guwuubaazizza akabuga k'e Lukaya


Obulabirizi Bw'e Mukono Buwadde Omubaka Wa Mukono Municipality Betty Nambooze Amagezi Alage Byakoze - Radio Simba - Ennene\nObulabirizi bw’e Mukono buwadde Omubaka wa Mukono Municipality Betty Nambooze amagezi alage byakoze\nObulabirizi bw’e Mukono buwadde Omubaka wa Mukono Municipality Betty Nambooze amagezi alage byakoze mu myaaka entaano gyamaze mu Palamenti okusinga okuwalampa omulabirizi.\nKidiridde olutalo lw’ebigambo olubaluseewo wakati w’obulabirizi bw’e Mukono n’omubaka wa Palamenti Betty Nambooze, nga ono alumiriza Obulabiriza bw’e Mukono okwekobaana ne Meeya Kagimu ne batunda etakka ly’amasomero ga Bishops okuli Bishop West, East ne Central.\nObulabiirizi nga bukulembedwamu Rev. Canon John Ssebudde wamu ne Munnamateeka waabwo bayise olukungaana lwa Bannamawulire okusobola okutangaaza ensi ku bigambo by’omubaka Nambooze.\nGye buvuddeko Omubaka Nambooze nga ayogerako ne bakansala aba National Unity Platform – NUP yavayo nategeeza nga Municipality n’obulabirizi bwe bakola olukujukuju ne bezza amasomero ga Gavumenti n’ekigenderewa ky’okugasanyawo nga batunda etakka lyaago.\nMusoke Ronald nga ye puliida w’obulabirizi ategeezezza nga bwe basazewo okulimbulula obulimba bw’omubaka Nambooze bwaze akola ku bulabirizi era alabude singa Nambooze teyekomako na kalebule we bakumuwalawala okutuuka mu kooti.\nJohn Sebude omuwandiisi w’obulabirizi we Mukono ategezeza nga bwe bali abenyamivu okulaba nga Nambooze okutuuka okujolonga omulabirizi James William Ssebagala nga amubbisa etakka, kubanga obulabirizi tebulina buzibu naye.


Bukedde Online - Endabirira y’olusuku mu biseera by’enkuba eruzza obuggya\nOkulunda kugatteko okulima omuddo oyongeze...\nOLUVANNYUMA lw’okukozesebwa ebbanga eriwerako nga sirina kye nganyuddwaamu nabivaako ne mpangisa ekibanja ne nnima olusuku era kati ntandise okulya ng’omulimi.\nBaligeya ng’ava okuyunja ettooke mu lusuku lwe.\nAbantu abamu tebakkiriza kupangisa ttaka eri omuntu agenda okulimako ekiwangaazi ng’olusuku kubanga bwe batuuka eyo basobola okubeefuulira ne baagala okunyaga ettaka lyabwe. Wabula ekigenda okukuyamba okupangisa ettaka ly’omuntu olimireko olusuku y’enkolagana n’obwesige bw’akulinamu.\nPaulo Baligeya (40) omutuuze w’e Kibubbu mu Gombolola y’e Kawolo mu Buikwe agamba nti, kino kye kyamuyamba okukkirizisa Rose Muwanguzi okumupangisa ettaka lye ku kyalo Nakibole nakyo ekisangibwa mu Buikwe n’alimirako olusuku era kati atandise okukungula.\nNewankubadde ng’osobola okuteganamu okufuna ettaka kw’olimira ekirime ekiwangaazi, wabula ggwe ayagala okulima ebintu ng’ebijanjaalo, kasooli, lumonde n’ebirala ebitasussa myaka ebiri, todda mu kwetuulaako nti tonnagula ttaka kyova tolima kubannga abapangisa ettaka mu nkola eyo bangi ng’omwaka okupangisa ku mitwalo 40.\nBaligeya ng’azizika ettooke.\nMu kupangisa kuno twakkaanya emyaka musanvu, newankubadde nkimanyi nti olusuku lujja kuba nga lukyaliwo naye nja kululekawo ng’alyamu emmere ate nange emyaka mukaaga gye hhenda okumala nga ntemamu emmere nja kuba maze okugula ettaka eryange.\nAte bw’anaaba ayagadde asobola okunguza oba okuteesa ne nnyongezaayo okupangisa.\nNakikola bwentyo okusimbako ebitooke kubanga nali nkirabye nga kirime ekitakola loosi naddala ng’embeera y’obudde yeefudde oba okugwa obuzibu bwonna mu bbeeyi y’ebintu ebiba bikunguddwa nga bw’olaba ekibadde ku kasooli, kino kizibu okutuuka ku matooke.\nMu kusooka nali nkozesebwa mu kkampuni ya WAGAGAI Ltd erima ebimuli gye nava okudda mu SCOUL ne nkola naye nga byonna ndaba nkolera bwereere, ssente ze nfuna nga tezimala olw’okuba omusaala gwabanga mutono ku byetaago byange.\nKwe kufuna mukwano gwange eyampa amagezi nguleyo akagaali ntandike okusuubula amatooke omulimu gwenkoze okutuuka 2016 kwe kutandika nange okugeerimira.\nOkutandika okulima ekinyegenyege nakiggya mu nsuku ez’enjawulo gye nagendanga okusuubula amatooke nga ntunuulira ne ssente ze mbawa ate nze olumu ne binsala, kale nasalawo okufuna obuvumu obutandika okulima ebitooke.\nWabula nafuna amagezi ag’enjawulo ne mmanya nti ssinga bino wammanga obissaako essira toyinza kulemwa kufuna mu lusuku;\nKino olina okukisima nga kiriko obugazi bwa ffuuti 3 ku 3 naye ssinga wansi waba wakalubye osobola okukola ffuuti 2 okukka wansi wokka.\nObugazi bw’ekinnya kino kiyamba okuteekamu ebigimusa ebisooka oba nakavundira oba obusa obukaddiye ate ne kisigaza olubbobbo olusobola okukwata amazzi ssinga enkuba eba etonnya.\nMu kusima ebinnya, jjukira okuleka amabanga ga fuuti 10 ku 10.\nNaye waliwo abamu abasimbiramu ebintu ebirala ng’emmwaanyi gwe leka 12 ku 12. Bw’eba ng’ennimiro eri ku kasozi olina okusimamu engegere ezikwata amazzi obutakuluggusa ttaka.\nBaligeya agamba ensalosalo nkulu mu lusuku.\nMu kusimba oyinza okusalawo okusimba endu z’osigudde ku nsuku za banno oba okugenda okugula obutooke obw’amalanga. Bw’oba osimbye malanga buli kitooke ojja kukifuna ku 3,000/- olumu n’okusingawo okusinziira w’okiguze, kuno gattako ez’entambula zino zisinziira w’ofuna ebitooke n’ennimiro gy’ogenda okubitwala.\nNaye nze nasimba bisiguddwa ku bannange nga buli kitooke nakigula 1,300/-.\nNaye ffaayo okulaba ng’ebitooke bino tebiriimu birwadde nga weetegereza olusuku kw’osigula nga luyonjo.\nEbitooke nga bimaze okukwata, ku myezi mukaaga ojja kwongeramu ebigimusa, oyinza okufuna obukuta obuvudde mu biyumba by’enkoko ez’amagi (Bulina okuba nga bukuta bwa mmwaanyi, sso si empuumbu y’embaawo). Buno busitula mangu n’okuwa ekitooke amaanyi ag’enjawulo.\nBw’oba nga tobulina oyinza okukozesa obusa, oba nakavundira bino birwa mu nnimiro naye ate ekitooke tekikula mangu, omuntu ali ku bizinensi wandyekutte bukuta.\nOlw’okuba ekitooke kiba kikyali kito, nga tekinnatandika kuliira mu mabanga, ojja kusima ensalosalo okwetooloola ekitooke mw’oba oyiwa ebigimusa, bwe kitandika okuliira mu mabanga olwo sima ensalosalo mu mabanga.\nMu mbeera y’okuzza ku nsimbi, mu yiika eno, nasooka ne nsimbamu ebijanjaalo ng’ebitooke tebinnakwata era nasimbamu kkiro 30, ne nfunamu ensawo nnya.\nOkusalira: Olusuku olina kulusalira mu biseera bya nkuba nga bino, ku musana tosalira kubanga luba lufiirwa amazzi ate agataddewo kibikosa. Bw’oba osalira togogombola bigogo, salako byayi byokka ate endagala gyako ezo ezikoonose.\nNg’osalira weegendereze ebitooke ebirina obulwadde naddala obwa kiwotokwa (Bananana Bacterial Wilt), olumu ebitooke ebirina obulwadde tosobola kubimanya. Kyandibadde kirungi okusalako ebyayi byokka n’ebisanja obutatambuza bulwadde. Ekirala osobola okutabula jjiiki nga buli kikolo ky’omala okusalira ng’onnyika akambe n’olyoka osalira ekirala.\nOkumenya empumumpu: Jjukira ebitooke biba bissa nnyo naddala mu biseera nga bino ng’enkuba etonnya. Kino kitegeeza nti tolina ngeri yonna gy’oyinza kwewala kumenya mpummumpu, tokozesa kiwabyo kuba ojja kutambuza obulwadde, wabula funa akati ak’amakabyo ng’osimba mu mpummumpu n’onyoola.\nOkuttira: Kino nakyo tekyewalika kuba ebitooke biba bizaala nnyo mu biseera by’enkuba, beera nga obittira oba okubisigula okwongera okugaziya olusuku.\nOkubikka: Wano ekisinga okutawaanya abalimi kwe kubulwa ebisubi, naye ssinga ofuna ebisubi kikulu okubikka kuba kukuuma amazzi mu ttaka n’okuziyiza omuddo okumera nnyo. Wabula ssinga kiba kisoboka kirungi okusimba emiti mu lusuku ng’emisizi, emituba n’emigavu gino nagyo giyambako okukwata empewo.\nEnkozesa y’ebigimusa: Ebigimusa kirungi okubissa mu nsalosalo bw’oba osimye okuliraana ekitooke, kuba bw’obiyiwa kungulu emirandira gy’ebitooke gidda waggulu mangu nga ginoonya eby’okulya ekiddako ebitooke bidda kungulu, ssinga kibuyaga ajja abisigula.\nEBIWUKA MU BITOOKE\nOkutta ebiwuka naddala kayovu nkozesa eddagala lya Dudu Gard bbuli liita ya 38,000/- nga mu ppipa ey’ebidomola 10 nteekamu liita bbiri n’ekitunda ne nkozesa kkaani egenda liita mwenda ng’ekola ku bitooke bitaano.\nMukiseera kino ng’olusuku lukyali ntembo, ntema enkota z’amatooke 14 buli wiiki ze ntunda ku wakati 15,000/- ku 20,000/ okusinziira ku bunene era nze ngetwalira mu tawuni e Lugazi ne nguza abali n’abasuubuzi.\nEnsimbi ze nfunye mu lusuku luno zinnyambye okupangisa ebibanja ebirala bibiri nayo gye maze okusimba ebitooke ebirala era nsuubira mu bbanga eritali ddene okugula ekibanja ekyange nakyo nkisimbe ebitooke.\nAmatooke gannyambye kuba sikyayinza kubulwa 20,000/- ate nge n’emmere ndya.


Bukedde Online - Mohan Kiwanuka ensimbi zimuyitaba: Amenyewo abagagga b'omu Kampala\nNSSF erangiridde amagoba eri abakozi\nEbyavudde mu kulonda e Hoima: Abooludda ol...\nOMUSANGO gw’ebyafaayo gulaze omusajja omu ku basinga obugagga mu Kampala atamanyi bagagga ababadde boogerwako nga Godfrey Kirumira n’abalala.\nNaggagga ono ye Mohan Kiwanuka, azuuliddwa nti bifekeera alina ensimbi empya n'enkadde ezeeyolekera mu by'obugagga by'alina omuli ettaka, ebizimbe, amakampuni n'ebiralala.\nEbyobugaggabwe okumanyika famire ye yamaze kujjamu butategeeragana wakati we ne mutabaniwe ayitibwa Jordan Ssebuliba eyamututte mu kkooti ng'ayagala aweebwe olukusa atwale kitaawe mu ddwaaliro akeberebwe omutwe ng'alumiriza nti takyali mu mbeera nnungi emusobozesa okuddukanya eby'obugagga bwe.\nEbimu ku by'obugagga ebibadde bimanyiddwa ku Kiwanuka, ye; leediyo okuli Radio One, Radio Two eziri mu kibuga wakati n'ekyuma ky'empapula ekya OSCAR Industries.\nOmusango Kiwanuka mwazuzumba ne mutabani we ye yabadde emmanduso y'okumanya eby'obugagga bwe by'amaze ekiseera ng'akuumye.\nWakati mu nkaayana zino, Kiwanuka yateeka ettaka lye ku katale erisangibwa mu Division y'e Kira eribalirirwamu obuwumbi bw'ensimbi 10, ng'ensimbi zino ayagala azikozese okumaliriza ekkolero ggagadde erikola amayinja ag'omuwendo (marble) lyazimba mu bitundu by'e Moroto.\nEbyobugagga bwa Kiwanuka biwuniikiriza, nga n'ekimu ku byewuunyisa, ettaka lyalina erisinga obungi lisangibwa Kololo era nga ku ttaka lino erisinga obungi alinako amayumba ag'ebbeeyi agapangisibwa bayinvesita, ebitongole by'obwannakyewa, n'abagagga ssekinnoomu.\nAmakampuni ge, gali mu mbeera nnungi nga gakola ssente ate ng'akyayongera okussaawo ebintu ebipya omuli okuzimba ekkolero ggagadde ery'amayinja ag'omuwendo (marble) nga kigambuibwa nti amayinja gano kye kimu ku by'ebbeyi ebyettanirwa mu nsi yonna.\nAbagagga bangi ab'omu Kampala, Kiwanuka w'abayitirako, g'emakolero amangi gaalina era nga y'omu ku bantu abasuubirwa okuba nga be basinga okukozesa abantu abangi. Amakampuni gano gawerera ddala 32.\nEkizimbe okuli Leediyo One ne Akaboozi ku bbiri ku Kampala Road.\nEngeri Kiwanuka gye yawandisaamu amakampuni ge ya kikugu nnyo nga tegali mu mannya ge, ekyokulabirako, okukebera obwannannyini bw'emu ku kkapuni zino osanga nga yawandiisibwa mu linnya lya kkampuni ndala ng'olina okuyita mu mitendera nga mukaaga okutuuka ku linnya lye kennyini.\nEkimu ku biraga amaanyi ga Kiwanuka mu by'obugagga, okisanga ku luguudo oluyitibwa Ridgeway Drive e Kololo, nga ku luguuno luno ebizimbe kumpi byonna ebiriko bibye kyokka nga tekuli kuyisikamu maaso n'okubeera mu kifo eky'ebbeeyi.\nNfunye ggaayi annyize ebiwundu by'omukwano\nOmwami wange yakoowa eby'okwegatta\nBaze ayagala kunzigyako mwana wange


Lwaki Katonda akkiriza ebintu ebibi okutuuka ku bantu abalungi?\nTubeera munsi erimu obulumi n’okubonaboona. Tewali muntu atakosebwa olw’embera embi ezituukawo mu bulamu, era ekibuuzo “Lwaki ebintu ebibi butuuka ku Bantu abalungi?” kyekimu ku bibuuzo ebikyasinze okuba ebizibu mu nsonga zonna ezikwata ku Katonda. Katonda yemalirira era asalawo ku lulwe, n’olwekyo, buli ekitukawo kiba kikiriziddwa Katonda, oba kiba kyaletebwa Katonda okutukawo. Okusokera ddala tulina okukkiriza nti Abantu , abataberera mirembe gyonna, abakoma, abatamanyi bintu byonna, tebasobola kutegeerera ddala nsonga lwaki Katonda akola nga bwakola, era tebasobola kutegera nkola ze.\nEkitabo kya Yobu kikwata ku nsonga lwaki Katonda akkiriza ebintu ebibi okutuuka ku bantu abalungi. Yobu Musajja mutukirivu(Yobu 1:1), kyoka yaboonaboona mu ngeri etakkirizika. Katonda yakkiriza Sitaani okukola buli kintu kyonna kyayagala eri Yobu okugyako okumutta, era Sitani nakola Yobu obubi bunji nnyo. Yobu yaddamu kki? “Newakubadde ng'anzita era naye naamulindiriranga: Era naye naakakasanga amakubo gange mu maaso ge.”(Yobu 13;15). , “…era Mukama ye aggyawo; erinnya lya Mukama lyebazibwe.”(Yobu 1:21).Yobu teyategeera lwaki Katonda yakkiriza Yobu okuyita mw’ebyo byona byeyayitamu. Wabula yali amanyi nti Katonda mulungi era n’olwekyo yeyongera okumuteekaamu obwesige. Nafe mungeri yemu, bye bigambo byetulina okuddamu ng’embeera si nnungi.\nLwaki ebintu ebibi bituuka ku bantu abalungi? Olw’okubanga kizibu okukkiriza, tulina okujjukira nti tewali bantu “balungi” mu mazima g’ekigambo. Fenna twalwazibwa era twadugazibwa ekibi (Omubulizi 7:20; Abaruumi 3:23; 1 John 1:8) Nga Yesu bweyagamba, “Tewali mulungi—okugyako Katonda yekka” (Lukka 18:19). Fenna tukosebwa olw’ekibi mungeri emu oba endala. Ebiseera ebimu bibi bywaffe byebitukosa; ebiseera ebimu bibi byabantu abalala. Tubeera mu sni eyagwa olw’ekibi, era tukosebwa olwebyo ebyatukawo omuntu bweyayonoona mu nimiro ya Eden. Ekimu ku byatukawo ku luberyberye ng’omuntu ayonoonye bwebutali bwenkanya, n’okuboonaboona okungi.\nNga tulowooza lwaki Katonda akkiriza ebinti ebibi okutuukawo ku bantu abalungi, kulungi okutunuulira ebintu ebina wamanga ebikwata ku bintu ebibi ebitukawo.\n1)\tEbintu ebibi bitukwao eri abantu abalungi munsi eno, wabula ensi eno si yenkomerero. Abakristaayo bamanyi nti waliwo obulamu obutagwawo. “Kyetuva tulema okuddirira; naye newakubadde omuntu waffe w'okungulu ng'aggwaawo, naye omuntu waffe ow'omunda afuuka muggya bulijjo bulijjo.\nKubanga okubonaabona kwaffe okutazitowa, okw'ekiseera ekya kaakano, kwongerayongera nnyo okutukolera ekitiibwa ekizitowa eky'emirembe n’emirembe;\nffe nga tetutunuulira ebirabika, wabula ebitalabika: kubanga ebirabika bya kiseera; naye ebitalabika bya mirembe na mirembe.”\n2)\tEbintu ebibi bituuka eri abantu abalungi , wabula Katonda akozesa abintu olw’ebigendererwa ebirungi ebiberera. “Era tumanyi nti eri abo abaagala Katonda era abayitibwa ng'okuteesa kwe bwe kuli, ebintu byonna abibakolera wamu olw'obulungi.”(Abaruumi 8:28). Jozefu eyali talina musango gwonna, bweyamala okuyita mu bizibu byonna, yasobola okutegeera entekateka era n’ebigendererwa bya Katonda mu buli kimu kyonna kyakola.(Laba Oluberyeberye 50:19-21).\n3)\tEbintu ebibi bituuka eri abantu abalungi,wabula ebintu ebibi bituuka ku bantu abalungi okubategeka olw’obuwereeza obunene. “Kyetuva tulema okuddirira; naye newakubadde omuntu waffe w'okungulu ng'aggwaawo, naye omuntu waffe ow'omunda afuuka muggya bulijjo bulijjo.\nffe nga tetutunuulira ebirabika, wabula ebitalabika: kubanga ebirabika bya kiseera; naye ebitalabika bya mirembe na mirembe.”(2 Abakkolinso 1:3-5). Abo abalina enkovu ezava mu ntalo basobola okuyamba abo abayita mu ntalo.\n4)\tEbintu ebibi bituuka eri abantu abalungi, era ebintu ebikyasinze obubi bituuka ku bantu abakyasinze obulungi. Yesu yeyali omuntu akyasinze okubeera omutuukirivu, kyoka yaboonaboona mungeri gyetutasobola na kulowooza. Tulinya mu bigerebye. “Kubanga bwe mukola obubi ne mukubibwa empi, bwe muligumiikiriza, ttendo ki? naye bwe mukola obulungi ne mubonyaabonyezebwa, bwe muligumiikiriza, ekyo kye kisiimibwa eri Katonda.\nKubanga ekyo kye mwayitirwa, kubanga era Kristo yabonyaabonyezebwa ku lwammwe, ng'abalekera ekyokulabirako, mulyoke mutambulirenga mu bigere bye:\nataakola kibi, newakubadde obukuusa tebwalabika mu kamwa ke:\nbwe yavumibwa, ataavuma nate; bwe yabonyaabonyezebwa, ataakanga; naye yeewaayo eri oyo asala omusango ogw'ensonga:” (1 Petero 2:20-23). Yesu amanyi obulumi bwonna bwetuyitamu.\nAbaruumi 5:8 egamba, “Naye Katonda atenderezesa okwagala kwe ye gye tuli, kubanga bwe twali nga tukyalina ebibi Kristo n'atufiirira. Newankubadde abantu bonoonyi, Katonda akyatwagala. Yesu atwagala nyo okutuuka ku kigera ekyokutwala ekibonerezo eky’ebibi byaffe( Abaruumi 6:23). Bwetutwala Yesu okubeera omulokozi waffe, (Yokaana 3:16, Abaruumi 10:9), tusonyiyibwa ebibi byaffe era tufuna ekisuubizo eky’obulamu obutaggwawo mu Ggulu.(Abaruumi 8:1).\nKatonda akkiriza ebintu ebii okutukawo olw’ensonga. Oba tutegeera ensonga oba tetugyitegeera, tulina okujjukira nti Katonda Mulungi, wamazima, atwagala,era wa kisa. (Zabbuli 135:3). Ebiseera ebisinga ebintu ebibi bituuka gyetuli nga nokubitegeera tetubitegeera. Tulina okuteekamu Katonda obwesige mu kifo kyokubuusabuusa obulungi bwa Katonda.(Engero 3:5-6). Tutambula lwakukkiriza so si lwakulaba


Bukedde Online - Awozezza omusango gw'okumuziika mu ntaana emu ne bba n'aguwangula\nMukulu golomola ng'omanyi nkyalina amabujje\nBW’OBA obadde weewaana kulaga balo oba muganzi wo amapenzi, ate sooka owulire ono. Renate Spickenreuther, 71 ow’omu Bungereza awangudde omusango gw’okumuziika ne bba mu ntaana emu nayo amulagireyo amapenzi.\nEkifaananyi kyabwe nga Hanson akyali mulamu.\nBba Peter Hanson eyali omusuubuzi omututumufu, yafa mu 2012 nga baakamala emyaka mukaaga gyokka mu mukwano.\nAbadde mu kkooti eya Consistory Court mu Bungereza ng’attunka n’abooluganda lw’omugenzi abaali baamusimbidde ekkuuli okumuziika n’omugenzi mu ntaana emu.\nAba famire ya Hanson baludde nga bamwewerera okumulemesa okutaataaganya omugenzi kyokka ye ng’awoza kimu nti amapenzi bba ge yamulaga mu kaseera akatono ke baamala bombi awulira akyayagala bagatwale mu maaso nga bali e magombe.\nBwe baali bazimba amalaalo ga Hanson, wamberi munda, nnakyala ono yalagira balekewo aw’okumugalamiza ng’afudde babeera nga bwe baasulanga ku kitanda ng’ayagala omukwano gwabwe gugende mu maaso nga bugolo. Abooluganda lw’omugenzi omukazi bamuyita mulalu.\nGolola atunze ensambaggere\nNDI LWAZI: Buli Muzungu w'anaakuba ajja kufuna bbwa - Golola\nGolola atemye mu bantu


Bukedde Online - Aba People Power bawangudde e Makerere n’e Kyambogo ne basoomooza Besigye\nAba People Power bawangudde e Makerere n’e Kyambogo ne basoomooza Besigye\nAkulira eby'enjigiriza e Mityana asimattuse...\nEngeri lenti gy’etadde abagagga ku bunkenke...\nBesigye ate mu katono be baana abawangudde\nBannakisinde kya ‘People Power’ bawangudde ebifo by’obukulembeze bw’abayizi (Guild President) e Makerere ne Kyambogo ne bawaga.\nBagamba nti kano kabonero akalaga nti Bobi wine y’asinga Dr. Kizza Besigye amaanyi ku ludda oluvuganya era y’ateekeddwa okukulemberamu mu kaweefube ow’okusiguukulula Pulezidenti Museveni mu kalulu ka 2021. “Aba FDC tubagamba nti People Power kati yeeriwo naye ndowooza kati bakyerabiddeko n’amaaso gaabwe nti ne mu zi yunivasite gye babadde beegirisiza tubawangudde,’’ bwe batyo aba People Power bwe baasoomoozezza aba Besigye.\nOkwogera bino kiddiridde musaayi muto Julius Kateregga owa UYD eyajjidde mu kisinde kya People Power (PP/UYD) okuwangula ekifo ky’omukulembeze w’abayizi ku Yunivasite y’e Makerere mu kalulu akabaddeko vvaawompitewo akalangiriddwa mu kiro ekyakeesezza Olwomukaaga.\nYafunye obululu 3,912 n’addirirwa Joshua Mukisa naye owa People Power (PP) n’obululu 3,365. Taliwako Andrew Julian (NRM) yafunye 1,465 ate owa FDC Namuddu Milly yakutte kyakuna n’obululu 1,298. Abalala abavuganyizza kuliko:\nMutumba George Onesmus (IND) yafunye 866, David Musiri yafunye 637, Nsimire Winter yafunye 8, Arlinda Osbert yafunye 55 ne Umaru Wageya yafunye 44. E Kyambogo Bano be baasoose okulonda era eno nayo aba ‘People Power’ bawangudde.\nTundulu Lithan Jonathan owa ‘People Power’ yamezze banne abalala 11 bwe baavuganyizza. Yafunye obululu 2,789 naddirirwa Juma Atto Sebbi owa FDC eyafunye 2,634.\nKalulu Nicholas (talina kibiina) 1,489 ate Ahabwe Christian owa NRM yafunye 1133. Obuwanguzi bw’abayizi bano bucamudde bannakisindde obwedda ababawereza obubaka obubayoozaayoza.\nOmubaka Latif Ssebaggala Ssengendo mu bubaka bwe yatadde ku mukutu gwe ogwa Face book ng’ayogera ku buwanguzi bwa Kateregga yagambye nti “Kino kyeraga lwatu nti amaanyi g’abantu ba bulijjo gasinga buli kimu’’. Ate ye Bobi Wine mu bubaka bwe ng’ayogera ku buwanguzi bwa Tundulu eyamukyaliddeko mu maka ge e Magere oluvannyuma lw’okumulangira ku buwanguzi yagambye nti “kano kabonero akalaga nti ebiseera by’ensi yaffe eby’omu maaso bitangaavu”.\nEra abawanguzi abakubirizza okukuuma obumu n’okukolera awamu n’abayizi bonna ku lw’obulungi bwa Yunivasite gye basomera n’ensi yaabwe. Bannakisinde kya ‘People Power’ we baatuukidde ku buwanguzi buno nga ne Bobi Wine kyajje aveeyo n’asaba Dr. Kizza Besigye amudde emabega mu kulonda kwa Pulezidenti okwa 2021, kuba emirundi ena gy’avuganyizza alemeddwa. Bino yabyogedde gye buvuddeko ng’ali ku mukolo gw’omubaka wa Mityana munisipaali, Francis Zaake ogwabadde mu maka ge e Buswabulongo ogw’okwebaza Katonda okumuwonya ekkomera n’ebizibu ebirala by’ayiseemu.\nBobi Wine yagambye nti Besigye mukwano gwe ng’omuntu era amuwa ekitiibwa n’abakulembeze abalala nga Betty Nambooze (Mukono Munisipaali). Kyokka ekiseera ky’amaze mu byobufuzi akizudde ng’alina kukkiririza mu bikolwa by’omuntu okusinga by’ayogera. “FDC etuwe omukisa ffe abalowooza nti tusobola okuwangula Museveni n’akalulu.\nMu bulamu bw’oba oyagala okufuna ky’otofunangako olina kukola ky’otakolangako. Kye muba mukola mwewandiise kuba omusajja mmwesobolera.” Yawadde ekyokulabirako nti baasobola okutuuka ku buwanguzi e Bugiri, Arua ne Kyaddondo East nga tebeegase.


Bukedde Online - North Korea erabudde okuggunda Japan\nOwa North Korea yasomerako e Kitante Primary School\nOwa North Korea aziimudde Trump\nNorth Korea erabudde okudda Japan mu biwundu bya 1945, Amerika lwe yagisuulako bbomu nnamusinza ezaabulako katono okugisaanyawo mu maapu y’ensi yonna.\nKim Jong Un n’abajaasi be\nBbomu nnamuzisa eza “Nuclear”, Amerika yazikuba Japan nga August 6, 1945, ennyonnyi ya Amerika eya B-29 Bomber bwe yasuula bbomu (Atomic bomb) ku kibuga Hiroshima n’oluvannyuma nga wayise ennaku ssatu nga August 9, 1945, ennyonyi y’emu n’esuula bbomu endala ku kibuga Nagasaki, ebibuga byombi ne bituula ku ttaka, abantu 90 ku 100 abaabirimu ne bafa mu ntiisa.\nBino biddiridde Japan okuyungula emmeeri ennwaanyi eyitibwa Izumo ng’eriko ffuuti 800 okugenda mu kitundu ekya Korean Peninsula okwegatta ku kibinja ky’emmeeri za Amerika ‘Armada’.\nKatikkiro wa Japan Shinzo Abe, yagambye nti North Korea si kizibu kya Amerika yokka wabula n’amawanga agali mu kitundu n’ategeeza nti Japan eri wamu ne Amerika mu kaweefube ow’okugolola North Korea ne Pulezidenti waayo Kim Jong Un ettumba.\nPulezidenti wa Russia, Vladimir Putin naye yasoose kulambula amagye ge n’abalagira bategeke okuweereza ku nsalo ya North Korea era n’agazzaamu amaanyi.\nRussia yagasse eddoboozi lyayo ku lya North Korea mu kulabula Japan obuteeyingiza mu lutalo olutali lwayo kubanga ebisago by’enaalufuniramu biyinza okugitwalira ebbanga okudda engulu.\nEmmeeri ya Japan Izuma yasimbuddwa okuva mu mwalo gw’e Yokosuka mu bukiikaddyo bwa Tokyo, n’etandika okuseeyeeya olugendo lwa mayiro 400 okwolekera Korean Peninsula.\nIzuma yasitudde nga yeetisse nnamunkanga mwenda ennwaanyi wamu n’ebyokulwanyisa ebyomulembe okuli Mizayiro n’emizinga eminene.\nJapan ebadde yayisa etteeka ery’obutadda mu lutalo lwonna okuggyako ng’erumbiddwa kyokka gavumenti ya Katikkiro Abe eyagala kuggyawo tteeka eryo liggyibwawo, eddemu okwenyigira mu ntalo ku lw’obulungi bw’ensi yonna.\nAbayeekera bafundirizza Gaddafi mu Tripoli ne bawera\nEkikompola kisattizza abâ€™e Nabweru


Bukedde Online - Bakutte bana abatunda eddagala ly'ebicupuli\nEyateeze muliraanwa n'amutema poliisi emuk...\nBy Fatumah Nagudi\nABANTU 4 okuli n’omusawo w'ebisolo bakwatiddwa mu kikwekweto ky’okufuuza abatunda eddagala ly’ebisolo ery'ebicupuli mu disitulikiti y'e Sheema.\nKafeero eyakwatiddwa ne mukyala we.\nBya Nagudi Fatumah\nABANTU 4 okuli n'omusawo w'ebisolo bakwatiddwa mu kikwekweto ky'okufuuza abatunda eddagala ly'ebisolo ery'ebicupuli mu disitulikiti y'e Sheema.\nDenis Kakuru yakwatiddwa.\nAbakwatiddwa kuliko: Eldard Tumwebaze omuvuzi wa boodabooda e Mbarara, Denis Kakuru ne Wilson Kafeero omusawo w'ebisolo ne mukyala we Olive Kafeero.\nKiddiridde ekitongole ekivunaanyizibwa ku mutindo gw'ebyeddagala mu ggwanga ekya National Drug Authority (NDA) okufuna okwemulugunya okuva mu balunzi ku ddagala ly'ebicupuli n'eritakkirizibwa eritundibwa.\nEldard Tumwebaze yakwatiddwa.\nBano baabagguddeko emisango etaano omuli: okutunda eddagala eritakkirizibwa, obutaba na layisinsi n'emirala. Ye Kafeero ne mukyala we baatwaliddwa mu kkooti y'e Kagango-sheema,omulamuzi w'eddaala erisooka Stella Mwali n'abasindika ku limanda. Obucupa 95 obw'eddagala lya Tick burn spray bwe bwakwatiddwa.\nAkulira eby'ebisolo mu kitongole kya NDA, Dr. Jeane Muhindo yategeezezza nti eddagala lya Tick burn lirimu ebirungo ebikambwe eby'obulabe eri abantu ng'ate mu kifo ky'okulitunda 20, 000/- babadde balitunda 120,000/- buli liita ekintu ekikyamu kubanga bababba.\nMunnonde mbataase ku nguzi esusse mu ggwanga


Bukedde Online - Abaana 111 babatiziddwa ku lutikko e Lubaga\nEkiri e Busaabala, ekivvulu kya Bobi Wine...\nBakutte ebizigo ebirwaza kkansa nga bikukusibwa...\nABAANA 111 bafunye e Saakalamentu lya Batisimu ne bayingizibwa mu Ekleziya Katolika mu butongole. Baabatiziddwa mu kitambiro ky’emmissa ekyabadde ku lutikko e Lubaga ku Boxing day.\nFaaza Emmanuel Kalema ng'abatiza omwana.\nBya LAWRENCE KIZITO\nFaaza Emmanuel Calm Kalema eyakulembeddemu ekitambiro yasabye abazadde okwettikka obuvunaanyizibwa bwabwe, bakuze abaana bano nga bali mu kkubo lya Katonda.\n“Mwetisse omugugu ogw’okulaba nga abaana bano tebava mu kkubo lya Katonda era mbasaba okukola obulungi omulimu guno, abaana mubayigirize eddiini, empisa, okutya Katonda n’okufuna amasaakalamentu, basobole okuweesa Katonda ekitiibwa.” Faaza Kalema bwe yategeezezza.\nYannyonnyodde nti Eklezia ezze ebatiza abaana abato, abatayogera nga tebasobola kwesalirawo kubanga Yezu yagamba mu Yowanne 3:5 nti tewali muntu n’omu agenda kuyingira Bwakabaka bwa Katonda, okujjako ng’amaze okuzaalibwa mu mazzi ne mu mwoyo.\nYagambye nti ffenna tetumanyi nkomerero yaffe ku nsi ng’omwana singa afa nga tazaaliddwa mu mazzi, abeera agenda kusubwa Obwakabaka bwa Katonda.\nYayongeddeko nti okusalawo okusooka ku mwana kulina kukolebwa bazadde ku lw’obulungi bwe nga y'ensonga lwaki bamutwala ku ssomero, bamuyigiriza okunaaba, okwaniriza obulungi abagenyi nga tannaba kwesalirawo.\nYakubirizza abantu okujuliranga Yezu Kristu mu buli mbeera mwe babeera, kubanga mu ye mwe muli obulamu.\nMu missa eno Faaza Kalema yayambiddwaako akulira abavubuka e Lubaga Faaza Simon Peter Ssekyanzi.\nFaaza Emmanuel Calm Kalema,\nLutikko e Lubaga


Ababbi bafumise abantu ebiso e Kyotera\nPOLIISI n’abeebyokwerinda abalala e Kyotera ne Kaliisizo banoonyereza ku bumenyi bw’amateeka obukudde ejjembe mu Kyotera omuli okutemula abantu abava mu nnimiro ne bababbako ebintu byabwe omuli ne ssente.\nPOLIISI n'abeebyokwerinda abalala e Kyotera ne Kaliisizo banoonyereza ku bumenyi bw'amateeka obukudde ejjembe mu Kyotera omuli okutemula abantu abava mu nnimiro ne bababbako ebintu byabwe omuli ne ssente.\nNamaato gwe baasaze okutu.\nKigambibwa nti, akakundi k'abatemu kano kagwikiriza abantu akawungeezi nga bava okulima ne babasogga ebiso n'okubaggyako ebyabwe. Kino kiddiridde abatemu bano okutemula abantu basatu mu wiiki emu ne banyagibwako ebyabwe ng'era baabateega badda waka ekitadde ab'e Kyotera ku bunkenke.\nKino kiwalirizza poliisi n'abeebyokwerinda okutandika okunoonyereza ku batemu bano! Mu kiro ekyakeeseza ku Lwokutaano waliwo abakyala babiri okuli Catherine Namaato 27, amanyiddwa nga Maama Tressure eyattemuddwa ng'ono okutu baakuyuzizza.\nNamaato agamba nti, "Nze nsiika Mmamba akawungeezi mu Kyotera ku Bbibiro era nabadde naakanyuka omutemu n'anva emabega n'antema omulundi ogwasoose nga nsaba ssente. Wabula nabadde nkutte akaso nange ne nkamufumita era kuntegeeza nti, "ggwe ka nkusale busazi nkutte." Olwawulidde ebyo ne nkuba enduulu abantu ne bajja olwo ye n'adduka." Namaato bwannyonyola.\nMu kiro kye kimu baafumise ne Faridah Nakato 35, ng'ono alina omudaala okumpi n'essundiro ly'amafuta erya Total mu kibuga Kyotera. Ono baamusozze ebiso ku mikono gyombi naye ng'alemedde akasawo ke omwabadde ssente.\nNakato naye agamba omuttemu yabaddee omu ng'era ono yamusanze ava ye gye yabadde. Yabadde yaakamuyitako n'amukyukira n'amusogga ebiso ng'eno bw'amulagira okutta ensawo gye abadde akutte kyokka ne yeerema ng'eno bw'amusala ebiso wabula n'akuba enduulu olwo n'adduka.\nAbabiri bano bajjanjabirwa mu ddwaaliro lya Kyotera Muslim Health Center mu kibuga Kyotera. Akulira poliisi y'e Kyotera Asimwe Muteera yategeezezza nti, banoonyereza okuzuula abali emabega w'obubbi buno era n'agumya ab'e Kyotera nti abanaakwatibwa baakuvunaanibwa


Okuva 20Okuva 22\nOkuva 21 Endagaano Enkadde nʼEndagaano Empya (LCB)\n21 Amateeka gano gabategeeze nti:\n2 “Bw’ogulanga omuddu Omwebbulaniya, akuweererezanga emyaka mukaaga. Mu mwaka ogw’omusanvu omuddizanga eddembe lye n’agenda, era talisasuliranga. 3 Bw’aba nga yajja yekka, era agendanga yekka; naye bw’aba nga yajja ne mukazi we, era agendanga naye. 4 Mukama we bw’abanga amuwadde omukazi, n’amuzaalira abaana aboobulenzi n’aboobuwala; omukazi n’abaana babanga ba mukama wa muddu oyo; omusajja yekka ye yaddizibwanga eddembe lye. 5 Naye omuddu bw’agambanga nti, ‘Nze mukama wange mmwagala, ne mukazi wange n’abaana bange bonna mbagala, era seetaaga ddembe,’ 6 mukama we amutwalanga eri abalamuzi, amuleetanga ku luggi oba ku mwango gw’oluggi, n’amuwummula okutu n’olukato.[a] Olwo anaamuweerezanga okutuusa okufa.\n7 “Omusajja bw’anaatundanga omwana we owoobuwala ng’omuddu, omuwala oyo taddizibwenga ddembe ng’omuddu omusajja. 8 Bw’ataasanyusenga mukama we eyamugula, anaayinzanga okununulibwa. Kyokka mukama we taabenga na buyinza kumutunda mu bannamawanga, kubanga mukama we yanaabanga amukuusizakuusiza okumala okumuwasa ate n’amwegobako. 9 Singa amugabira mutabani we, olwo anaabanga ng’omu ku bawala be. 10 Singa amuwasizaako omukazi omulala, mukama we taamuggyengako mmere ye oba engoye ze, wadde ebimukwatako byonna eby’obufumbo. 11 Ebintu ebyo ebisatu singa abimumma, omuwala omuddu anaayinzanga okuleka mukama we n’amuvaako awatali kusasulirwa.\n12 “Anaakubanga omuntu n’amutta, naye ateekwa buteekwa okuttibwa. 13 Kyokka singa akikola nga tagenderedde, naye Katonda n’akikkiriza okubaawo, anaddukanga ne yeekweka mu kifo kye ndibateekerateekera. 14 Naye singa omuntu anaasalanga olukwe n’alumba munne n’amutta mu bugenderevu, bw’anaabanga ku kyoto kyange, mumusikangako ne mumutwala ne mumutta.\n16 “Oyo awambanga omuntu n’amutunda oba n’akwatibwa naye nga tannamutunda attibwanga buttibwa.\n17 “Anaakolimiranga kitaawe oba nnyina ateekwa kuttibwa.\n20 “Omuntu bw’anaakubanga omuddu we omusajja oba omuddu we omukazi n’omuggo, omuddu oyo emiggo ne gimutta, omusajja oyo anaabonerezebwanga; 21 naye omuddu oyo bw’anaalamanga okumala olunaku oba ennaku ebbiri, mukama we taabonerezebwenga, kubanga ye nannyini ye.\n22 “Singa abantu babadde balwana, ne bakubiramu omukazi ali olubuto, olubuto ne luvaamu, kyokka n’atabaako mutawaana mulala gwonna, oyo amukubye anaatanzibwanga omutango bba w’omukazi gw’anaasalanga, era nga n’abalamuzi bagukkirizza. 23 Naye singa omukazi oyo abaako omutawaana ogw’amaanyi, ekibonerezo kineenkanaakananga n’ekyo ky’amukoze. Bw’anattanga anattibwanga, 24 bw’anaaggyangamu eriiso lya munne, n’erirye banaaligyangamu, oba omuntu bw’anaaggyangamu erinnyo lya munne, n’erirye banaalikuulangamu, bw’anaamutemangako omukono, n’ogugwe banaagutemangako, bw’anaamutemangako ekigere, n’ekikye banaakitemangako, 25 bw’anaamwokyanga, naye anaayokebwanga, bw’anaamussangako ekiwundu, naye anaassibwangako ekiwundu, bw’anaamunuubulanga, naye anaanuubulwanga.\n28 “Singa ente ya seddume etomera omusajja oba omukazi n’emutta, seddume eyo eteekwa okukubwanga amayinja n’efa, n’ennyama yaayo teriibwanga. Kyokka nannyini yo taabengako musango. 29 Naye seddume eyo singa emanyiddwa nga bulijjo ntomezi, era nga ne nannyini yo yalabulwako dda, kyokka n’atagisibira mu lugo lwayo, n’etta omusajja oba omukazi, eneekubwanga amayinja n’efa, ne nannyini yo anattibwanga. 30 Naye singa asalirwa engassi, aneenunulanga n’awona okufa ng’asasuddeyo kyonna ekinaabanga kimusaliddwa. 31 Seddume bw’eneetomeranga mutabani w’omuntu oba muwala we, etteeka lye limu eryo lye linaakozesebwanga. 32 Seddume bw’etomeranga omuddu omusajja oba omuddu omukazi, nannyini yo ateekwa okusasula mukama w’omuddu oyo, ebitundu bya ffeeza amakumi asatu,[b] ne seddume ekubwenga amayinja efe.


Bukedde Online - Abakyala mubateeke ku mwanjo mu kutumbula omutindo gw’emmwaanyi\nNjagala musajja ananfaako\nBaze takyalina maanyi\nEngeri gy’owuliziganya n’omwagalwa wo mu mbeera ya coronavirus...\nAbakyala mubateeke ku mwanjo mu kutumbula omutindo gw’emmwaanyi\nMinisita alabudde abayizi mu matendekero...\nAlunda enkoko ez’ennyama n’amagi weekwate...\nAdded 15th October 2018\nUGANDA yeegasse ku nsi yonna okukuza olunaku lw’emmwaanyi ng’etunuulidde okuweza obusawo bw’emmwaanyi obukadde 25 mu 2025. Minisita w’obulimi, obulunzi n’obuvubi, Vincent Ssempijja yagambye nti, amaze okutuukirira minisitule y’ebyensimbi okulaba ng’omusolo ogwateekeddwa ku mmwaanyi ogwa 1 ku 100 gusalirwa amagezi kubanga gunyigiriza abalimi n’abasuubuzi b’emmwaanyi.\nYagambye nti, wadde gavumenti yayagala abalimi n’abasuubuzi b’emmwaanyi nabo babeeko kye bateeka mu nsawo y’eggwanga kwe kuteekawo omusolo guno, naye era bagamba gubanyigiriza nga kibakaluubiriza okugusasula.\nBukedde 23 Mmande October 15, 2018 Bino Ssempijja yabyogeredde ku mukolo gw’okukuza olunaku lw’emmwaanyi mu Uganda ogwabadde MUZARDI e Mukono wiiki ewedde.\nYagambye nti, okusobola okutuukiriza ekirooto ky’okwongera ku bungi bw’emmwaanyi ezitundibwa ebweru wa Uganda, tewalina kubeerawo kikaluubiriza balimi ba mmwaanyi kubanga be batunuuliddwa eggwanga okusobola okutuukiriza ekirooto kyalyo. Ssempijja yayongeddeko nti, ebbago ly’etteeka erigendereddwaamu okuluhhamya ekirime ky’emmwaanyi okugeza okukuuma omutindo kisobole okuwa emmwaanyi za Uganda enkizo ku katale k’ensi yonna.\nDr. Victoria Ssekitoleko eyali minisita w’ebyobulimi yagambye nti, omulamwa ogwatambuliddeko olunaku ogugamba nti “Okusiima omulimu abakyala gwe bakola okutumbula emmwaanyi” gwabadde mutuufu kuba abakyala beeyongedde obungi mu mulimu guno ate n’emisiri egimu abasajja gye bayita egyabwe be bagirabirira.\nYagambye nti, essuubi ly’akatale k’emmwaanyi lyeyongera buli olukya era nga kati bongedde okuzikolamu ebintu eby’enjawulo omuli kaawa, wayini n’ebirala ekiwa amaanyi nti akatale kagazi.\nYe Teopista Nakkungu omukwanaganya w’ekibiina kyaInternational Womens Coffee Alliance yagambye nti, okulima emmwaanyi kwongedde okusitula abakyala ate mwattu tezitawaanya nga n’omunafu asobola okuzirima ekiyambye okutumbula embeera zaabwe.\nEra mu kwongera ku bungi bw’emmwaanyi mu ggwanga abakyalina balina okuteekebwa ku mwanjo kuba be bayamba ne ku baami okutuukiriza emirimu gyabwe. Uganda esobola okuyitimuka mu by’ensimbi ssinga obulimi bw’emmwaanyi bwongerwamu amaanyi n’abalimisa ne batuuka ku balimi wansi\nEngeri Mayiga gye yasensulidde akakiiko ensonga za Buganda ku ttaka n’amatiza abakatuulako\nFamire ya bantu 15 n’ebuzibwawo poliisi n’eterabawo musango!\nNneetaaga mwami Musiraamu, atya Allah ng’ali wakati w’emyaka 38 - 40 ng’asobola okufaayo ku bulamu bwange n’abaana...\nBAZE ennaku zino alina ekizibu, talina bulungi maanyi ga kisajja naye ng’ekizibu nkimanyi talina mulimu.\nEngeri gy’owuliziganya n’omwagalwa...\nWabula wadde embeera eno weeri, ate abaagalana balina okusigala nga bawuliziganya ne baganzi baabwe okulaga nti...


Bukedde Online - Ebya Paasita Yiga ne Ssennyonga bisajjuse\nEbya Paasita Yiga ne Ssennyonga bisajjuse\nOwa tulafiki alagidde loole okusimbula nga...\nPaasita Kayanja akubye ebituli mu puliida...\nAdded 29th May 2018\nPAASITA Jackson Ssennyonga bwe yalangirira olutalo ku b’ayita bannabbi ab’obulimba teyalowooza nti, Yiga Mbizzaayo ow’e Kawaala ajja kumuddiza omuliro “zaabike emipiira.” Yiga abadde akwata omuzindaalo n’alumba Ssennyonga awatali kutya kwogera kalebule. “Oyo Ssennyonga mufere.\nYeekwese mu P5 okunyaga abantu. Musajja akwata abakazi! Ani ataakimanya bwe yakabaasanya omuwala ku nnyonyi ne bamusiba mu Amerika?”, ebyo by’ebigambo Mbizzaayo kw'azimbira obubaka bwe okuyuzaayuza Ssennyonga. Gye biggweeredde nga Ssennyonga ensonga azitutte mu kkooti ayagala Mbizzaayo abonerezebwe okumwogerako kalebule asasule n’ensimbi. Ssennyonga yasooka kwanika Mbizzaayo bw’ali Nabbi w’obulimba.\nApanga abantu ne beefuula abalalu oba abalina ebirwadde olwo Yiga n’alabika ng’abawonyezza. Apanga obujulizi okulowoozesa abantu nti akola ebyamagero. Kyokka nga byonna bipange! Ssennyonga y’akulira Christian Life Church e Bwaise ate Yiga wa Revival Christian Church e Kawaala.\nOmusango guli mu Kkooti Enkulu mu Kampala. Ssennyonga agamba nti Yiga yamulebula bwe yasinziira mu kkanisa ye nga August 28, 2017 n’ategeeza wakati mu bagoberezi be nti, Ssennyonga akabaasanya abaana abato, akwata abakazi, mubbi, asinza amasitaani, musajja atali mwesimbu ate abba ettaka ly’abagoberezi be.\nN’agattako “Ssennyonga tasaanira kubeera musumba, mumenyi w’amateeka era mukumpanya.” Ebigambo yabyogera ne biragibwa butereevu ku ttivvi ya ABS ng’abagoberezi bwe basakaanya naddala bwe yayasanguza ebigambo nti, Ssennyonga yatigaatiga omuwala ku nnyonyi mu Amerika, ne bamusiba emyaka ebiri. Ayagala kkooti eragire Yiga amuliyirire, asasule n’ensimbi ezinaakola ku musango era Kkooti egaane Yiga n’abagoberezi obutaddayo kwogera ku Ssennyonga.\nSsennyonga agamba nti Yiga bwe yamala okumujolonga n’okumunafuya ate n’akowoola Ssennyonga agende e Kawaala amuteekeko empeta addemu amaanyi. Era Yiga yayogera nti ekkanisa ya Ssennyonga yali ya mugenzi Balabyekkubo eyagigula ku ssente ze naye n’afa kyokka Ssennyonga n’ayingirawo atamanyi muwendo gwa ssente zaazimba kkanisa wadde ezaagula ettaka.\nYalaze nti olw’okulebulwa Yiga,yafuna ebirwadde era alina ebbaluwa z’abasawo kwe bamujjanjabira. Yiga tetwamufunye kubaako by’ayogera. Twategeezeddwa nti ali South Africa. Kyokka Yiga alina akalango ke yateeka ku ttivvi ng’alumba Ssennyonga gw’agamba okulembera ekiwendo okumugoba mu busumba n’ategeeza nti tayinza kumugoba kuba tamuwandiikangako era tabeerangako munne.\nYIGA YAYOGERA BINO KU SSENNYONGA Katonda y’amanyi omuntu omutuufu n’atali mutuufu, kati ggwe ani akuba ttooci mu bikolebwa mu kkanisa yange?\nOli munnamateeka olyoke onsalire omusango? Wamanya otya nti ndi mwenzi? kitegeezza naawe Ssennyonga oli mwenzi, olaba watuuka n’okukwata akaaana mu nnyonyi! Nze mmanyi fitina na buggya bye bikutawaanya.\nSsennyonga oli mubbi kuba n’ettaka okuli ekkanisa yo wanyaga linyage, lyali lya mugenzi Balabyekkubo. Nze sitinkuulwa misaana, bantikuula kiro, kati naye kiwuliremu.\nBuli lw’onjogerako kinnyumira kuba kinnyongera mukisa era ompa ttuttumu. Y’ensonga lwaki hhenda mu maaso. Emyaka 13, gye mmaze nga nsumba ekkanisa, oyagala kwefuula nti ggwe antegeerera? Singa bye nnali nkola tebiriiyo, abantu bandibadde bakyajja!\nSSENYONGA AMALIRIDDE OKWANIKA OBUSAMIZE BWA YIGA Ssennyonga yategeezezza Bukedde nti ye amanyi Yiga ng’omusamize, afera abantu nti akola ebyamagero kyokka nga byonna bya bulimba. Nze Yiga simuyita paasita kuba tabeerangako, era nze muyita Mw. Yiga kuba musajja mukulu mu myaka.\nAbuzaabuzizza nnyo abantu. Ekirungi nze mulinako obujulizi ku buli kye mmwogerako omuli n’okubeera omusamize era obujulizi nja kubuwa mu kkooti. Njagala Yiga naye akole ekintu kye kimu aleete obujulizi ku bye yayogera. Bwe kimulema Ssennyonga hhenda kufaafagana naye.\nSsennyonga yaweze nti yaggulawo olutalo ku bannabbi aboobulimba abakulemberwa Yiga era olutalo tajja kuluweeza okutuusa ng’amaze okubawangula. Ng’abantu bonna bategedde nti, Yiga ne banne bafere. Nsuubira okufuna obwenkanya mu kkooti kuba ndi ku mazima ku buli kye njogera.\nSSENNYONGA ALUDDE NG’AGUGULANA NE YIGA Gye buvuddeko waliwo ekibinja ky’abavubuka abaakulemberwa Brian Opio eyavaayo n’alumiriza Yiga nga bwe yamulagira okwefuula omulalu ng’amusuubizza okumuwa 800,000/-. Yagenda mu kkanisa ye e Kawaala n’amusabira n’awona. KyokkaYiga n’agaana okumusasula. Yagendayo nga January 5, 2018 wakati mu bantu abangi era abantu ne bakakasa nga Yiga bwe yali amuwonyezza eddalu. Kyokka Yiga oluvannyuma yategeeza nti bino byonna byali bipangiddwa Ssennyonga kuba abantu abaali bamulumiriza okubakozesa n’atabasasula yali tabalabangako.\nNga October 12, 2017, abasumba abeegattira mu bibiina eby'enjawulo baatuuza olukiiko lwa bannamawulire ku kkanisa ya Ssennyonga ne bagoba abasumba okuli; Nabbi Samuel Kakande owa Synagogue Church of All Nations e Mulago Ku Bbiri, Augustine Yiga ne Brother Ronnie Makabai owa ETM nga bakibateekako nti bafere abagenderera okuggya mu bantu ssente n’okupanga ebyamagero. Kyokka Yiga yabaanukula nti tebalina ngeri gye bayinza kumugoba kuba tabeerangako munnaabwe. N’agamba ntiongoba otya gw’otawandiika. Bwe nnali nfuuka paasita ku bangoba ani yampa olukusa?\nABASUMBA ABALALA ABAZZE BAGUGULANA Paasita Aloysiuos Bugingo owa Prayers Ministries International takwatagana na Dr. Joseph Serwadda owa Victorty Centre Ministries. Emirundi mingi Bugingo abadde alumba Sserwadda nga bw'atayagaliza, omubbi w’ettaka eyali amusindikidde ne mutabani we amubege. Kyokka ne Sserwadda naye yamwanukula nti tayinza kumumalirako budde kuba Bugingo aliko ekikyamu ku bwongo.\nBp. David Kiganda owa Christianity Focus Centre e Mengo - Kisenyi yayambalirako Serwadda bwe yali attukizza ekirowoozo ky’okuteekawo obukulembeze bw’abalokole obumu mu ggwanga n’amugamba nti; Sserwadda addeyo mu kibiina gye yeewaggula. Agamba nti twegatte naye mu mumbuulize asobola okubeera mu kibiina kyonna nga si y’akikulembera n’asigala ng’asaba okwegatta?Paasita Solomon Male emirundi mingi azze agugumbula abasumba okuli Samuel Kakande, Yiga Mbizzaayo okubeera abafere.\nTuzudde Nabbi Kakande gy'ali\n‘Maama kijja kuggwa’, bye bigambo mutabani eyafiiridde ku bbiici bye yansiibuzza\nMuganda wa Ivan Ssemwanga bamuggye e S.Afrika nga muyi


Bukedde Online - Munnamateeka Mabiriizi ajulidde mu gwa Kabaka\nMunnamateeka Mabiriizi ajulidde mu gwa Kabaka\nOfiisa Bakaleke yeekukumye wa mugagga: Kkooti...\nOmusomesa eyafudde n’abafamire 5 aziikiddwa...\nMUNNAMATEEKA Hassan Male Mabiriizi ajulidde mu kkooti ensukkulumu (Supreme Court) mu musango gwa Kabaka, oluvannyuma lwa kkooti ejulirwamu okusazaamu ekyali kisaliddwaawo Kkooti Enkulu, Kabaka Ronald Muwenda Mutebi II okumuwa (Mabiriizi) ebiwandiiko bya bbanka ebikwata ku nnyingiza n’ensaasaanya ku ttaka lye.\nMabiriizi (ku ddyo) ng’ayogera n’owa tukuktuku eyamuleese ku kkooti n’ebitabo bye .\nKino kiddiridde kkooti ejulirwamu wiiki ewedde okusazaamu eky’Omulamuzi Patricia Basaza owa kkooti enkulu bwe yalagira Kabaka awe Mabiriizi ebiwandiiko bya bbanka ebikwata ku nnyingiza n’ensaasaanya ya Kabaka ku ttaka lye.\nKu Lwokusatu ku makya, Mabiriizi lwe yatutte okujulira kwe okwa fayiro 44 ze yatwalidde ku kapikipiki ke baakazaako erya ttukutuku ku kkooti ensukkulumu n’akuwaayo.\nMu kwogerako n’abaamawulire, Mabiriizi yagambye nti teyamatira na nsalawo ya kkooti ejulirwamu okugaana ekyasalibwawo Omulamuzi Basaza, Kabaka amuwe ebiwandiiko bya bbanka byonna ebikwata ku basenze abali ku ttaka lye.\n“Obuntu abalamuzi ba kkooti ejulirwamu bwe beesigamako okusazaamu ekiragiro ky’Omulamuzi Basaza temwali ggumba era saamatira nabyo kyenvudde ndeeta okujulira kwange mu kkooti eno ensukkulumu nfune obwenkanya mu musango gwange,” Mabiriizi bwe yategeezezza.\nYagambye nti yeewuunya abakungu ba Buganda abagenda bagamba abantu nti baamuwangudde n’agamba nti beerimba kubanga omusango omukulu gwe yawawaabira Kabaka n’ekitongole kya Buganda Land Board gye guli nnyo mu Kkooti Enkulu.\nMabiriizi yatwala Kabaka n’ekitongole kya Buganda Land Board mu kkooti ng’awakanya eky’okuwandiika abasenze abali ku ttaka ly’Obwakabaka.\nEnsala y’abalamuzi eyasazizzaamu eby’omulamuzi Basaza yasomeddwa Omulamuzi Agnes Nkonge era balooya ba Kabaka abaakulembeddwa Christopher Bwanika Bbaale baategeeza nti Kabaka amezze Mabiriizi omulundi ogusoose.\nPoliisi n’abakulembeze be Katabi balabudde ku baagala okutabangula emirembe mu kitundu\nAbagoberezi ba Kristo balabuddwa ku bannabbi abasuubiza eby'amagero\nEnsimbi za Pulezidenti zitabudde bakanyama


Bukedde Online - Togikwatako: Ababaka bazzeeyo mu kkooti ku okuwakanya eby'okuggyawo ekkomo ku myaka gya Pulezidenti\nABABAKA ba palamenti mukaaga bagenze mu kkooti ey’oku ntikko nga bawakanya ebyasalibwawo kkooti ya Konsityusoni bwe yakkiriza okuggya ekkomo ku myaka gy’ayagala obwa Pulezidenti bwa Uganda.\nAbamu ku babaka abawakanya okuggya ekkomo ku myaka gya Pulezidenti\nNga December 20 omwaka oguwedde palamenti yayisa ebbago erikirizza okukyusa Konsityusoni n’eggyibwemu ekkomo ku myaka gy’ayagala obwa Pulezidenti.\nKonstyusoni yali egamba nti omuntu ayagala obwa Pulezidenti alina kutandikira ku myaka gy’obukulu 35 nga tasussa 75 era singa tekyakyusibwa Pulezidenti Museveni teyandibadde na mukisa guddamu kwesimbawo mu 2021 kuba ajja kuba asussa 75.\nBwe yakyusibwa kati omuntu yenna asussizza emyaka 18 wa ddembe okwesimba ku bwa Pulezidenti. Era ensonga zaatwalibwa mu kkooti ya Konsitityusoni eyakiriza palamenti yakikola mu mateeka.\nKyokka ababaka abaajjulidde mu kkooti y’okuntikko bagamba nti kino kkooti ya Konsityusoni yakikola mu bukyamu era baagala kikyusibwe ekkomo ku myaka giddewo.\nAbaagenze mu kkooti y’okuntikko kuliko; Gerald Karuhanga (Ntungamo Munisipaali), Jonathan Odur (Erute South), Mubarak Munyagwa (Kawempe South), Allan Ssewanyana (Makindye West), Ibrahim Ssemujju Nganda (Kira Munisipaali) ne Winfred Kizza (mukazi Kasese).\nBaawadde ensonga eziwerako ze bagamba nti abalamuzi okulangirira nti okuggya ekkomo ku myaka gya Pulezidenti tekwamenya Ssemateeka wa 1995 kyali kikyamu.\nEra bawakanya n’ekyasalibwawo kkooti nti Pulezidenti teyakola nsobi okussa omukono ku tteeka ly’okukyusa Konsityusoni okuggyamu ekkomo ku myaka.\nBagamba nti abalamuzi baakola nsobi okutegeeza nti abajaasi okuyingira mu palamenti ne bafulumya ku kifuba ababaka abaali balemesa okuteesa ku by’okukwata ku Konsityusoni kyakolebwa mu mateeka kuba baali batabulatabula okuteesa. Era bawakanya n’ekya kkooti okusalawo nti kino tekirina ngeri gye kyakosa bya kuteesa ku by’okukwata ku Konsityusoni.\nBawakanya ebyasalibwawo abalamuzi nti omubaka Raphael Magyezi eby’okuleeta ekiteeso ky’okuggya ekkomo ku myaka yakikolera mu mateeka wadde yesalirawo yekka okukireeta nga tatumiddwa gavumenti. Era bawakanya n’ebyasalibwawo nti sipiika Rebecca Kadaga yali mutuufu okufumuula mu palamenti ababaka abasinga abaali bawakanya okukyusa Konsityusoni.\nBaagala ebbago ly’okukyusa Konsityusoni okugiggyamu ekkomo ku myaka lisazibwemu.Era n’ebyokukiriza abaagala obwa ssentebe bwa disitulikiti okuggyibwako ekkomo ku myaka bisazibwemu.\nBaagala kkooti egaane ebitongole ebikuumaddembe okuddamu okukozesa eryanyi okukuba n’okutulugunya ababaka ba palamenti nga bali ku mirimu gy’okuteesa kuba kimalako palamenti okwetengerera ng’ekola emirimu.


BAMBI! Ssemaka asuddeyo, Bamalaaya 6 bagimuwadde n'emutama BAMBI! Ssemaka asuddeyo, Bamalaaya 6 bagimuwadde n'emutama\nBAMBI! Wuuno ssemaka we Kasolo asuddeyo, Bamalaaya 6 bagimuwadde n’emutama\nSsemaka abadde alowooza nti musajja nnyo mu kaboozi bagimuwadde n’emutama\nKyaddaki Poliisi e Iganga ekutte abakyala mwenda (9) abasamba ogw’ensimbi ku misango gy’okwenyigira mu kutta omusajja Moses Obita myaka 40 mu Monicipaali y’e Iganga.\nObita, nga mutuuze w’e Kasolo mu ggoombolola y’e Bulamagi mu disitulikiti y’e Iganga attiddwa mu kiro, ekikeseza olwaleero ku Shooter’s pub e Iganga.\nKigambibwa Obita, attiddwa abakyala bano abasamba ogw’ensimbi oluvanyuma olw’okusinda omukwano.\nOmu ku bakozi agaanye okwatuukiriza amannya ge, agambye nti akawungeezi k’olunnaku olw’eggulo, Obita kati omugenzi yabadde n’abakyala 6 abasamba ogw’ensimbi nga bali mu kunywa mwenge, nga bwe yeepika nga bw’ali omusajja omuzibu mu nsonga z’omu kisenge.\nOmukozi agamba nti kiteeberezebwa nti omusajja okulemwa okusasula abakyala bonna oluvanyuma lw’abakoozi nga bagimuwadde y’emu ku nsonga lwaki bekobaanye ne basalawo okumutta.\nMungeri y’emu agambye nti wadde batya okutegeeza ku Poliisi, ebbaala yaabwe okulwana kweyongedde ng’abakyala abalenga omukwano begumbulidde okulwana n’abasajja, wakati mu kubanja ensimbi zaabwe ez’okwerigomba.\nWabula adduumira Poliisi e Busoga East Anatolli Katungwesi agambye nti malaaya omukulu agambibwa akulembera okutta Obita aliira ku nsiko mu kiseera kino wabula abakwattiddwa, bagenda kubayambako mu kunoonyereza.\nPoliisi egamba nti alipoota y’abasawo ku ddwaaliro ekkulu e Iganga eraga nti Obita yafudde olw’omusaayi omungi, ogwamuvuddemu nga yafumitiddwa ku kifuba ne mu kyenyi era omulambo gukwasiddwa aba famire okuziikibwa.\nAte entiisa ebuutikidde ku kyalo Namokora mu disitulikiti y’e Kitgum, omusajja bw’asse omwana we myezi ebbiri (2) wakati mu kulwanagana n’eyali mukyala we Vicky Akanyo.\nRaymond Akena yakwattiddwa ku misango gy’okutta omwana omulenzi.\nOmukyala yanobye omwezi oguwedde ogwa Febwali, nga kivudde ku butakaanya ne bba kyokka omusajja abadde agenze kwetonda, ng’emu ku nsonga gy’akulembeza, okusubwa mukyala we mu nsonga z’okwerigomba.\nWabula omukyala yagaanye okumudiramu, ekyavuddeko okulwanagana era wakati mu kwesika amataayi, omusajja yakubye omwana omutwe ku ttaka, era amangu ddala omwana yafiiriddewo.\nWabula abatuuze bekozeemu omulimu okwagala okutta omusajja, Poliisi nemutaasa.\nMu kiseera kino, omusajja Akena ali ku Poliisi y’e Namokora ku misango gy’okutta omuntu.


Bukedde Online - Phillip Kaggwa ayamba abantu okunoonya ababeezi ku Bukedde Tv naye bamunoonyezza ne bamufuna-Bamututte\nPhillip Kaggwa ayamba abantu okunoonya ababeezi ku Bukedde Tv naye bamunoonyezza ne bamufuna-Bamututte\nOmulangira Jjuuko asobeddwa ku bakyala kye...\nABATUUZE b’e Kiwenda mu ggombolola y''e Busukuma mu Disituliki y''e Wakiso beeyiye mu maka ga Steven Nakabaale Kikabi okulaba Philip Kaggwa akola pulogulaamu y''Abanoonya ku Bukedde TV ng''ayanjulwa mwana munne, Doreen Nantongo omusuubuzi ku Majestic.\nABATUUZE b’e Kiwenda mu ggombolola y'e Busukuma mu Disituliki y'e Wakiso beeyiye mu maka ga Steven Nakabaale Kikabi okulaba Philip Kaggwa akola pulogulaamu y'Abanoonya ku Bukedde TV ng'ayanjulwa mwana munne, Doreen Nantongo omusuubuzi ku Majestic.\nTereera nkulase: Kaggwa ng’akuba mukyala we ekifaananyi ku mukolo gwabwe.\nAbazadde baasiimye Kaggwa olw'okubuusa abawala b’akolamu ng'abanoonyeza ababeezi n’atwala muwala waabwe. Abako abaasobye mu 50 be baawerekeddeko Kaggwa. Nantongo yakakasizza abagenyi nti Kaggwa amwagala kuba mwesimbu.\nKaggwa yakwasizza omuko, Hamzah Ssegawa enkoko n’ekkanzu olwo Ssegawa n’amutegeeza nga bw’amuwadde mwan¬nyina mu butongole.\nHajjat Hadijah Nabukenya owa Bukedde TV ng’abuuza ku bagole\nKaggwa abazadde yabatwalidde ebirabo okwabadde entebe, ente, dikooda n'ebirala bingi. Ku baawerekedde Kaggwa kwabaddeko bakozi banne mu lupapula lwa Bukedde, Bukedde TV ne Bukedde FaMa Embuutikizi.\nTaata w’omuwala mu ntebe Kaggwa gye yamutonedde\nAbalala kwabaddeko Rev. Canon Wilberforce Naphtali Kabanda ow’e Mper¬erwe, omubaka Latif Ssebaggala, Maama Lususu, Haji Musa Ssen¬nabulya akulira abatemi b'ennyama mu Kam¬pala n'alabala. Omukolo gwabaddewo ku Ssande ewedde\nPhillip Kaggwa ayamba abantu okunoonya ababeezi ku Bukedde Tv naye bamunoonyeza ne bamufuna


Bino biddiridde kkooti mu kibuga New York mu Amerika nga February 12, 2019 okusingisa Sssaabayaga era bifeekeera Joaquín Archivaldo Guzmán Loera El Chapo emisango 10 okuli egy'okukusa enjaga, ettemu n'emirala gy'abadde awerennemba nagyo okuva mu January 2017.\nSsaabayaga, Guzmán 6i, eyakazibwako erya 'El Chapo' nga nzaalwa y'e Mexico ye yali akulira ekibinja ky'abayaga ekisinga obunene n'omutawaana mu Mexico ekiyitibwa ‘Sinaloa Cartel' kyokka yakwatibwa omulundi ogwokusatu mu January 2016, Gavumenti ya Mexico n'esalawo okumuwaayo eri Gavumenti ya Amerika eyali emaze emyaka nga kkumi ng'emuyisizzaako ebbaluwa bakuntumye ezisoba mu 60.\nGuzman nga ye musajja abadde atunda enjaga n'okukola ebikolobero mu Mexico, yakwasibwa Gavumenti ya Amerika mu January 2017 n'asimbibwa mu kkooti mu New York gye yaggulwako emisango 17 oluvannyuma egyakendeezebwa ne gifuuka 10 era gyonna kkumi gyamusse mu vvi ku Lwokubiri Ebyobuggagga bya Guzman bibalirirwamu doola obuwumbi 14 (eza Uganda obuwumbi 50,400) okusinziira ku katabo ka Forbes Magazine akasengeka abagagga mu nsi yonna nga mu Mexico akwata ekifo kya kkumi mu bagagga.\nKino, balooya ba El Chapo baagambye nti kimala okusazzaamu ekyasaliddwaawo kkooti okusingisa El Chapo omusango kubanga kiraga nti amateeka agaalina okugobererwa mu nsala y'omusango gaamenyebwa.\nEl Chapo mu kiseera kino aggaliddwa mu kkomera ly'omu New York nga bw'alindiridde ekibonerezo ekigenda okumuweebwa .\nYaddamu okutoloka mu February 2014, mu ngeri ewuniikiriza, n'aswazaswaza Gavumenti ya Pulezidenti Enrique Peña Nieto eyali yeewaana ng'olutalo ku bayaga bw'alulinnyeeko.\nGuzman yaddamu okukwatibwa mu January 2016 n'azzibwa mu kkomero lye limu mwe yatoloka wabula gavumenti ya Mexico yasalawo okumutikka okumuweereza mu Amerika nga bw'ebadde enkola ku bayaga abasinga omutawaana kubanga enjaga yaabwe basinga kugitunda mu Amerika.\nAmerika yali yamuyissaako dda ebbaluwa bakuntumye ezisoba mu 60 ng'ezimu ziva mu kkooti ez'enjawulo mu Amerika gye yassibwako ssente obukadde butaano obwa doola (eza Uganda obuwumbi 16) eri eyo anaayamba okumukwata.\nSsaabayaga ono yali yasooka okukwatibwa mu 1993, n'aggalira mu kkomera kyokka n'agulirira abakuumi n'atoloka mu 2001 n'addamu okuzinya oluguje Gavumenti ya Mexico ebiseera ebyo nga Pulezidenti Felipe Calderon y'ali mu buyinza.\nGavumenti yamuyigga okumala emyaka 12 okutuusa lwe yagombebwamu obwala omulundi ogwokubiri nga February 22, 2014 ne bamuggalira mu kkomera lya Altiplano kyokka n'atoloka bwe baamukweka mu kibookisi omussibwa engoye ezidduggala.\nDoreen Mutiibwa alya ku bba Kinene emmere


Bukedde Online - Okuloota ngâ€™otambulira mu mazzi kuba kufuna ssente\nOkuloota ngâ€™otambulira mu mazzi kuba kufuna ssente\nSalwako omutwe ne na we yali atuula ebuze\nLwaki siriimu yeegiriisiza mu bafumbo?\nAdded 1st December 2009\nJjukira nga kino kyâ€™ekiseera okwezimba obuggya mu bantu bokolagana nabo ennyo.\nLwanga mu ndeeba atera nnyo okuloota kojja we eyafa era omulundi ogusembyeyo yamuloose nga bali mu lusuku lwa muliraanwa we naye nga mugenzi kyokka kojja we nâ€™amuwa akaveera akeeru nga kalimu ebinusu bingi.\nLwanga mu ndeeba atera nnyo okuloota kojja we eyafa era omulundi ogusembyeyo yamuloose nga bali mu lusuku lwa muliraanwa we naye nga mugenzi kyokka kojja we nâ€™amuwa akaveera akeeru nga kalimu ebinusu bingi. Kitegeeza ngâ€™entandikwa yâ€™ebintu byâ€™oluubirira bwâ€™eneekugendera obulungi. Kino kijja kwesigama ku nkolaganayo ennungi nâ€™abantu bâ€™ebukojja bwo.\nJoana yaloose ngâ€™ali masaka ku bukojja bwe naye ngâ€™ali ne banne bagenda kukwata nseenene emmanju we nnyumba ya kojja we naye yafa dda era teyamuziikako. Kitegeeza emizizo nâ€™obulombolombo bye mugayaliridde okukola nâ€™okutuukiriza ebukojja bwo. Kirungi oyiteyo obategeeze ku kirooto kino\nSebalamu e Mbikko yaloose ngâ€™ababbi basima ennyumba ye naye baagenze okulaba nga baana ba ku kyalo. Kikulabula okwongera amaanyi mu nkuuma nâ€™entereka yâ€™ebintu byo okwewala ababbi abakumanyi endya nâ€™ensula ate nga naawe obamanyi naye nga tokimanyi nti babbi.\nNabunnya yaloose nga mwannyina amusalako enviiri. KItegeeza nga bwe waliyo essuubi lyâ€™ebintu byo okugenda obulungi mu maaso. Lekeraawo okutiitiira.\nNamukasa e Ntinda yaloose ngâ€™alwana nâ€™abantu batamanyi. Bwe baba nga baakuwangudde, kitegeeza nga bwâ€™oli omutiitiizi mu bintu byâ€™okola naye bwâ€™oba wabawangudde kitegeeza buwanguzi mu mirimu gyo.\nNakamya e Mulago yaloose ngâ€™amira wuzi eno nga bwezimutuga ate nga bwâ€™amala naddamu nazimira. Kitegeeza nga bwâ€™oyolekedde okukolaÂ ekintu ekinaakutuusa nâ€™okukwononera erinnya lyo. Kale osaanye weegendereze nnyo mu buli kyâ€™okola nâ€™okusengejja mu bigambo byâ€™oyogera osobole okukuuma erinnya lyo.\nSemanda e kirinnya yaloose akabwa akato nga kamuluma. Kiranga bulumbaganyi nâ€™oluyombo ebinaabaawo wakati wo nâ€™omuntu atali wa ddaala lyo mu bantu bâ€™obeera nabo.\nNantege e Mityana yaloose nga bali mu kusima binnya bya muwogo naye nga mukulu we amuvuma nti tamanyiÂ Kikulabula nga okwekuluntaza bwe kutajja kukugasa wabula okukufiiriza obufiiriza. Laba nga wejjamu omuze ogwo.\nMishelle e Kigumba atera okuloota ngâ€™atambulira mu mazzi oba ngâ€™agalaba. Kitegeeza kufuna ssente naye ngâ€™omaze kuzituuyanira.\nC.N e Kinaawa yaloose ngâ€™ali mu nju ennene ngâ€™agenda aggulawo enzigi. Bwe yayingira mu kisenge ekyâ€™okusatu nâ€™asangamu bbaawe eyamufaako kati omwaka gumu oguyiseewo naawawamuka nga bwamubuuza abaana baabwe. Kitegeeza nga bwâ€™olina engeri gye weeyisaamu era nga nâ€™obuvunaanyizibwa bwo okyabutambuza bulungi, okuva lwe yafa. Awo woba ogendera.\nG.W.M e Kireka yaloose nga waliwo abamugoba nâ€™abuuka olukomera nâ€™ababulako. Kitegeeza nga bwâ€™olina ekirowoozo ekibi ekyekuusa ku byenfuna yo, nga bwâ€™otokiveeko kyandikusuula mu kkomera.\nYusuf e Mbikko yaakamala ennaku satu ngâ€™aloota alaba emmunyeenye ezigenda ezikyusakyusa mu bibinja byâ€™azo. Kitegeeza nga ggwe oba omu ku mikwano gyo bwe munaatera okufuna ekintu ekinaabasanyusa ennyo.\nFarouk e Nateete yaloose nga basaala kyokka nga waliwo aboogerera mu â€˜swalaâ€™. Kino kirooto kibi nnyo. Kitegeeza nga bwâ€™olina abantu bookolagana nabo oba bâ€™oyita nabo naye ngâ€™abamu baabulabe gyâ€™oli. Kale kyandibadde kirungi otandike okwewala ebibinja byabwe.\nHakim e Salaama yaloose ngâ€™ali mu katale. Kitegeeza kwetaba mu bivvulu oba mu nkuuka. Beera bulindaala kuba biyinza okubeera ebyâ€™amasanyu oba ebyâ€™ennaku.\nJoseph e Luwafu yaloose ngâ€™atutte muganzi we gwâ€™ategattangako naye mu wooteeri okumuwaamu kyokka omuwala nâ€™ayasa amasowaani. Kikulabula nga bwâ€™olina ekkubo lyâ€™okutte nga kyamu. Sala amagezi okwate ekkuboÂ eddala nga bukyali kuba ayinza okukuzaalira emitawaana gyâ€™otasobole.\nBwanika akunze abantu okukuuma obutonde bw'ensi\nMad Rat ne Chiko batabukidde Kato Lubwama\nAbawagizi banyiigidde Kenzo ne Remah


Eyogera kki ku Balokole okwewola? Omulokole akkirizibwa okwewola?\nPawulo okutulagira mu Abaruumi 13:8 obutabanjibwa kintu kyonna okujako okwagala kijukizo kinene ku ngeri Katonda gyeyewala engeri yonna eyebanja eritasassuddwa mu budde (era laba Zabbuli 37:21). Mu kaseera ke kamu, bayibuli tetugaana buterevu kwewola bintu bimu. Bayibuli etulaula amabanja era etukubiriza obutayingira mu mabanja wabula tegaana mabanja. Bayibuli erina ebigambo ebikambwe eri abawola abayisa obubi abo bebawoze, wabula tevunaana abanjibwa.\nAbantu abamu bawakanya okugatako amagoba ku looni, wabula emirundi egiwerako mu bayibuli tulaba amagoba amasaamusaamu gasuubirwa ku sente ezibwa zewoleddwa (Engero 28:8; Matayo 25:27). Mu Yisirayeeri eyedda, bayibuli yagaana okugatta amabanja ku mabanja agamu naddala ago agawoleddwa abaavu. (Aaleevi 25:35:38). Eteeka lyali litegeeza ebintu binji mu by’ensibi, n’eby’omwoyo wabula ebintu bibiri byamugaso okwogerebwako. Okusooka, eteeka lyayambanga abaavu obutayongera kuzibuwaza bulamu bwabwe. Okusooka kyali kibi okuba omwavu, era kyali kiswaza okusaba obuyambi. Wabula singa okusasula ebanja omwavu alina okusasulirako amagoba amanji, ekigendererwa kiba kikosa okusinga okuyamba.\nEky’okubiri, amateeka gasomesa essomo ekkulu ennyo ery’omwoyo. Oyo awola, okwewala amagoba ku ku sente zawola kiba kikolwa kya kisa. Aba afirwa okukozesa sente ezo kubanga aba aziwoze. Kyoka mu ngeri yemu, ekyo kiba kikolwa kya kwebaza Katonda olw’ekisa kye ekinji olw’obutasasuza bantu magoba ku kisa kyabawadde. Nga Katonda bweyaja abaana ba Yisirateeri mu Misiri bwebali nga tebalina wadde n’ekikumi era nga batwalibwa nga abaddu, era nabawa ensi eyabwe (Abaleevi 25:38), nolw’ekyo yali abasuubira okulaga ekisa kyekimu eri abaavu mu bbo.\nAbakristaayo bali mu kifo ky;ekimu. Obulamu, okufa, n’okuzuukira kwa Kristu kwa Yesu kwasasula ebanja lyaffe ely’ebibi eri Katonda. Kakano, nga bwetulina omukisa, tusobola okuyamba abalala abali mu bwetaavu, okusingira ddala Bakkiriza banaffe nga tubawa looni ezitayongerayongera ku mitawaa gyabwe. Yesu yawa n’olugero ku nsonga eno nga lukwata ku bantu babiri abali babanjibwa n’engeri gyebalamu okusonyiwa. (Matayo 18:23-35)\nBayibuli tewakanya oba okukkiriza okwewola amabanja. Amagezi ga Bayibuli gatusomesa nti ssi kirungi okwewola. Amabanja gatuleteera okuba abaddu eri oyo atuwa looni. Mu kaseera ke kamu, okwewola kiba „kibi ekyetaagisa.” Kasita sente ziba nga zikozeseddwa bulungi era nga ensasula esoboka, omulokole asobola okwewola bwaba ali ddala ali mu bwetaavu.


Bukedde Online - Okugenda mu kkooti nasooka kulemesebwa magye - Muka Kitatta\nOkugenda mu kkooti nasooka kulemesebwa magye - Muka Kitatta\n'Kitatta babadde bamuyisa nga mutujju'\nSUMAYA Ninsiima, mukyala wa Abdallah Kitatta ategeezezza nti okwekubira enduulu mu kkooti yasooka kugenda mu ofiisi ya Gen. Kale Kayihura gye yava n’agenda ku ofiisi z’amagye e Mbuya wabula ne bamugoba.\nNinsiima, muka Kitatta.\nYagambye nti Kayihura yasooka kumutegeeza nti Kitatta tali mu mikono gya poliisi olwo kwe kugenda mu magye ate nabo ne bamugoba nti bba tebamulina era kati ziweza ennaku munaana nga tamanyi kimufaako.\nYagambye nti yasazeewo agende mu kkooti naye era tebannaba kumuyamba era singa tafunayo buyambi agenda kweyongerayo mu bitongole ebirwanirira eddembe ly’obuntu yeekubire enduulu.\nKyokka eggulo we bwazibidde nga bba amaze okusimbibwa mu kkooti eyatudde mu nkambi y’amagye e Mbuya.\nEggulo omukyala ono yayogedde ne Bukedde ku kkooti enkulu esangibwa ku Twed n’annyonnyola bw’ati; Kati ennaku munaana nga taata w’abaana tewali mmemba wa famire yenna amulabyeko wadde amanyi kituufu kimukwatako.\nBwe yakwatibwa nasooka ne nninda nga tulowooza nti nga bwe baatugamba nti banoonyereza bayinza okuba nga bakyalina ebyabwe bye baagala okuzuula. Ennaku zaayitawo nga tukyalinda.\nNasalawo ne hhenda ku ofiisi ya Kayihura n’endala okunoonya ku baze. Bahhamba nti bo tebamulina era tebamanyi wadde ebimukwatako.\nNavaayo ne hhenda ku ofiisi y’omuduumizi w’amagye, Chief of defence Forces [CDF] nayo bahhamba nti tebamulina.\nNasazeewo okwekubira enduulu mu kkooti ngisabe ewalirize amagye agamulina gamutwale mu kkooti kubanga bonna bamwegaana. Mu ggwanga mulimu amateeka lwaki ku Kitatta tegakola?\nLwaki bamumaza ennaku munaana nga talabye ku bantu be wadde okuwulira ebimufaako?\nNjagala kkooti eyise ekiragiro bamuleete mu kkooti oba alina emisango bamuvunaane oba talina bamuyimbule.\nOyo taata w’abaana mmanyi bulungi abamulina bamulwanirako ntalo ye talina musango. Sigenda kukoowa kunoonya baze.\nBAAGALA MUSEVENI ABIYINGIREMU\nAbamu ku bakulembeze ba NRM ku lukiiko olufuga Disitulikiti y’e Lubaga beegasse ku mukyala Kitatta ne bagenda ku kkooti ya Twed mu Kampala okulindirira ssentebe waabwe n’okusaba bamuleete mu kkooti basobole okumweyimirira.\nOmumyuka wa ssentebe, Muky. Justine Buchana yagambye nti, “Lwaki omuntu asibibwa mu kifo ekitategeerekeka ne bagaana okukkiriza wadde omukyala okumulaba!\nTwagala bamuleete tumuyambe oba alina emisango avunaanibwe,” Buchana bwe yagambye. Ate omwogezi wa NRM e Wakiso, Muwanga Lutaaya, yagambye nti Kitatta mukulembeze munnaabwe gwe bateekwa okuyamba ng’agudde mu bizibu. “Oba alina emisango bamutwale mu kkooti avunaanibwe.\nTetusobola kukkiriza magye kuwamba bitongole bya Gavumenti byonna ate nga kkooti ekola.\nSsentebe wa takisi mu kibiina kya UTRADA, Mustafa Mayambala yakulembedde banne ne bawerekera Muky. Kitatta ku kkooti n’ekigendererwa ky’okumuyamba kubanga wadde Kitatta ayinza okuba n’emisango naye ekiseera kino atwalibwa ng’ateeberezebwa.\n“Bamuleete mu kkooti ekakase nti alina emisango naye si kumukuumira mu mbeera gye tutamanyi,”\nEssaala kati bazitembeeya nga mmumbwa!\nE Namirembe waliyo abansimbira amakuuli - Omulabirizi Luwalira\nBaagala baminisita bagobwe


Eka | Ebitufaako >> Obukulu Obw’ensikirano Mu Kika\nObukulembeze oba obukulu obw’ensikirano mu Kika ky’Enjovu bwa mitendera mukaga era gyegino wammanga:\n1. Obukulu Obw’Akasolya.\nOmutaka Mukalo mukulu ow’akasolya afuga Ekika ky’Enjovu kyonna. Nga bwe twaalabye wagulu obutaka bwe buli Kambugu mu Busiro. Obwamukalo bwa nsikirano. Asikira obwamukalo aloondebwa mu Lunnyiriri lwa Kinviirewo.\nOmutaka Mukalo y’atuusa abeddira enjovu ku Ssabataka Ssabasajja Kabaka.\nObuvunanyizibwa bwa Mukalo obusinga obukulu kwe kukunga, okukumakuma n’okukulembera abantu bonna abeddira enjovu wonna mu nsi. Mu buvunanyizibwa buno muvaamu emirimu gino:\n Okukuuma ennono, empisa, obulombolombo n’obuwangwa bw’ekika ky’enjovu.\n Okugatta abeddira enjovu ku bika ebirala eby’Abaganda mu kukuuma ennono, empisa, obulombolombo n’obuwangwa mu nsi Buganda.\n Okutuusa abeddira enjovu ku Ssabasajja Kabaka era Ssabataka mu Buganda.\n Okukikiriranga ekika mu ntuula z’ebika by’Abaganda n’ezo eziba ziyitiddwa Ssabasajja Kabaka.\n Okussawo enfuga ennung’amu mu kika n’okukakasa ng’egobererwa okutuukiriza ebigendererwa by’ekika.\n Okukubiriza Olukiiko Lw’ennono\n Okwanjulira Olukiiko lw’ennono olwa kasolya amannya ag’okuloondamu Katikkiro; era okukakasa nti Katikkiro aloondebwa mu bwenkanya n’amazima.\n Okukwaasa Katikkiro gavumenti y’ekika.\n Okwanjulira Olukiiko Olufuzi oyo aba aloondeddwa ku bwakatikkiro.\n Okwanjulira Olukiiko Lw’ennono n’Olukiiko Olufuzi oyo aba avudde ku bwakatikkiro.\n Okuloondoola enkola ya Katikkiro ne gavumenti ye.\n Okuddizibwa gavumenti ng’ebiseera bya Katikkiro ebyamuweebwa okugikulembera biweddeko oba Katikkiro ng’awummudde ng’ebiseera ebyo tebinnaggwaayo.\n Okuggulawo n’okuggalawo Olukiiko Olufuzi buli ntandika n’enkomerero y’omwaaka.\n Okuwa obubaka bwa Mukalo mu buli lutuula lw’Olukiiko Olufuzi era n’Olukiiko Lwabonna.\n Okugemulira abazzukulu ababa bakoze eby’enjawulo nga Mukalo bwanabaanga awereddwa Katikkiro amagezi ku nsonga eno.\n2. Obukulu bw’Ennyiriri ezomu Kasolya.\nEnnyiriri Ennangira ezetuukira obutereevu mu Kasolya ziri munaana nga bwe twaalabye waggulu. Za nsikirano. Zikulemberwa baganda b’Omutaka Mukalo.\nObuvunanyizibwa bw’Abakulu b’ennyiri zomu kasolya kwe kukunga,kukumakuma, kugatta n’okukulembera abaana n’abazzukulu abeddira enjovu mu nnyiriri zaabwe nga bali wansi wa Mukalo. Banaakolaanga emirimu gino okutuukiriza obuvunanyizibwa obwo:\n Okugondera Mukalo ne Katikkiro.\n Okukuuma ennono, empisa, obulombolombo n’obuwangwa bw’ekika ky’enjovu mu nnyiriri zaabwe.\n Okukiika mu Lukiiko Lw’ennono mu kasolya ne Lukiiko Olufuzi\n Okugondera n’okusa mu nkola ebiba bisaliddwaako mu nkiiko enkulu.\n Okussawo enfuga ennung’amu mu lunyiriri n’okukakasa ng’egobererwa okutuukiriza ebigendererwa by’ekika.\n Okuteekawo n’okukubiriza olukiiko lw’abakulembeze b’empya mu lunyiriri.\n Okuteekawo n’okubeera n’ekifo kya Katikkiro w’olunyiriri era okukubiriza olukiiko lwabakulembeze b’empya okuloonda Katikkiro w’olunyiriri.\n Okusaawo olukiiko olufuzi olw’olunyiriri nga lukubirizibwa Sipiika omuloonde.\n Okwanjula Katikkiro w’olunyiriri eri abakulembeze b’empya n’eri olukiiko olufuzi.\n Okuloondoola enkola ya Katikkiro w’olunyiriri ne gavumenti ye.\n Okuwa Mukalo alipoota buli mweezi ku bigambo byonna eby’ekika ebifa mu lunyiriri.\n Okwanjula ennyimbe mu Lukiiko Olufuzi.\n Okugoberera, okulondoola, n’okutereeza enjabya y’ennyimbe mu lunnyiriri.\n Okukwanaganya emirimu n’omubaka wa Mukalo mu kitundu.\n Okuteekawo omukolo ogw’okumanyagana wakiri omulundi gumu omwaaka.\n3. Obukulu bw’Amasiga\nObukulu obw’amasiga bulimu abaana abaazaalibwa Omukulu w’Akasolya Omutaka Mukalo. Ab’Amasiga nabo bali munaana nga twaalabye mu nnyingo esooka, era obukulu bwaabwe bwa nsikirano.\nObuvunanyizibwa bw’Abakulu b’amasiga kwe kukunga, okukumakuma, okugatta n’okukulembera abaana n’abazzukulu abeddira enjovu mu masiga gaabwe nga bali wansi wa Mukalo. Abakulu b’amasiga banaakolaanga emirimu gino okutuukiriza obuvunanyizibwa obwo:\n Okukuuma ennono, empisa, obulombolombo n’obuwangwa bw’ekika ky’enjovu mu masiga gaabwe.\n Okugondera n’okusa mu nkola ebiba bisaliddwaako mu nkiiko ezo ezogeddwaako waggulu.\n Okussawo enfuga ennung’amu mu ssiga n’okukakasa ng’egobererwa okutuukiriza ebigendererwa by’essiga n’ekika.\n Okuteekawo n’okukubiriza olukiiko lw’abakulembeze b’emituba.\n Okuteekawo n’okubeera n’ekifo kya Katikkiro w’essiga\n Okukubiriza olukiiko lw’abakulembeze b’emituba okuloonda Katikkiro.\n Okusaawo olukiiko olufuzi olw’essiga nga lukubirizibwa Sipiika omuloonde.\n Okwanjula Katikkiro w’essiga eri abakulembeze b’emituba n’eri olukiiko olufuzi olw’essiga.\n Okuwa Mukalo alipoota buli mweezi ku bigambo byonna eby’ekika ebifa mu ssiga.\n Okwanjula ennyimbe mu Lukiiko Olufuzi olw’ekika.\n Okugoberera, okulondoola, n’okutereeza enjabya y’ennyimbe mu ssiga.\n4. Obukulu bw’Emituba\nAb’emituba be baana ba b’Amasiga era mu bukulu mu Kika be baddirira ba kitaabwe Ab’Amasiga mu kukulembeze.\n5. Obukulu bw’Ennyiriri eziva mu Mituba gy’Amasiga\nAbakulu b’Ennyiriri oba Ab’Ennyiriri be baana abazaalibwa Ab’Emituba era be baddirira ab’Emituba mu bukukulembeze bw’Ekika.\n6. Obukulu bw’Empya\nAbakulu b’Empya oba Ab’Empya be baana ba b’Enyiriri era be badirira omukulembeze w’Olunnyiriri mukukulembera ekika.\n7. Obukulu bw’Ennyumba:\nAbakulu b’Ennyumba oba Ab’Ennyumba be baana ba b’Empya era bebasokerwaako mu bukulembeze bw’Ekika.\nAbakulu ku mitendera egyo gyonna n’abo bavunanyizibwa okukola kyekimu ng’abakulu abo abogeddwaawo waggulu.


KATONDA ALINA OBUBAKA OBW'ENJAWULO OBW'OMU NNAKU ZAFFE ZINO?\nRamoni Umashankar yazaalibwa nga wa mu kika kya Brahmin. Bakadde be ng'akyali muto baamuyigiriza nti yali katonda era okukakasa obwa katonda bwe yalina okukola emikolo egy'okufumiitiriza n'okwefuga egy'aba Hindu egiyitibwa Yoga. Naye bwe yali awezezza emyaka kkumi, Romani yatandika okwewuunya obanga mu mazima ddala yali asobola okuzuula Katonda okuyita mu kusinza ebifaananyi eby'enjawulo ebyali mu ssabo ly'aba Hindu.\nRomani yatandika okwetegereza Bayibuli era n'ebyo Kristo bye yeeyita. Bulijjo yali assaamu ekitiibwa Yesu olw'obuwombeefu bwe, naye mu kiseera kino Romani yakitegeera nti Yesu ono yali yeeyita Omwana wa Katonda yekka. Era n'akyetegereza nti Abakristayo bangi baalina emirembe ye egyamulema okufuna okuyita mu myaka emingi egy'okufumitiriza. Naye, era Romani yali mumalirivu okuzuula amazima okuva mu ddiini ye ey'aba Hindu.\nNaye bwe yalaba olutambi olw'ebifaananyi eby'obulamu bwa Yesu Kristo. Nga gwe mulundi gwe ogusooka okukakasa nti Yesu yatuusibwako okubonaabona awamu n'okutya ng'omuntu. Emabegako yalowoozanga nti Yesu yakozesa amaanyi ge agataali ga buntu okwejjako obulumi obw'okukomererwa, naye mu kiseera kino, yali tasobola kunnyonnyola musaalaba. Yeewuunya nti: Yesu yayita atya mu kubonaabona okulinga okwo - ku lw'abantu aboonoonyi?\nRomani bwe yali yeeyongera okufumitiriza ku kufa kwa Kristo, kyamuyitirirako olw'okulagibwa okwagala okulinga okwo. Yasalawo okulekayo ekitiibwa kye kye yayagalanga eky'obwa Brahmin era n'akyusa obulamu bwe eri Yesu Omulokozi. Ng'agerageranya okwagala kwa Kristo okw'okwewaayo, Romani yagamba nti. "Buli kintu kyonna ekirala kyafuuka butundutundu obutaliimu."\nOmuvubuka ono omuto Brahmin yazuula amazima amakulu ag'obukristayo; Yesu, Omulokozi w'ensi.\n1. DDIINI KI EROKOLA?\nYesu ly'ekkubo, - ekkubo lyokka - ery'obulokozi.\n"So tewali mu mulala bulokozi, kubanga tewali na linnya ddala wansi w'eggulu eryaweebwa abantu eritugwanira okutulokola." - Bikolwa 4:12.\nBayibuli ekiyigiriza bulungi nti twabulira mu kibi kyaffe, era bwe tutyo tufugibwa empeera y'ekibi-okufa (Abaruumi 6:23). Bonna baayonoona (Abaruumi 3:23), bwe kityo bonna baali ba kufa. Yesu ye yekka obw'omu yekka - y'ayinza okutulokola okuva mu kusingibwa omusango ogw'ekibi.\n"Buli muntu yenna alaba omwana n'amukkiriza abe n'obulamu obutagwaawo; nange ndimuzuukiza ku lunakku olw'enkomerero." -Yokana 6:40.\nWaliwo eddiini emu ey'amazima:\n"Mukama waffe ali omu, OKUKKIRIZA KUMU, n'okubatiza kumu." - Abeefeso 4:5.\n2. KATONDA ALINA OBUBAKA OBW'ENJAWULO OLW'ABAKRISTAYO AB'OMU KISEERA EKY'ENKOMERERO?\nKituufu ddala abulina OBUBAKA buno obw'emirundi esatu balabikira mu Kubikkulirwa 14:6-16. Okulangirirwa kw'obubaka obwaweebwa ba malayika bano abasatu enkomerero yaabwo kwe kujja kwa Kristo omulundi ogw'okubiri (ennyiriri 14-16).\n(1) OBUBAKA BWA MALAYIKA ASOOKA.\n"N'endaba malayika (omubaka) omulala ng'abuuka wakati mu ggulu ng'alina enjiri ey'emirembe n'emirembe, okubuulira abatuula ku nsi na buli ggwanga n'ekika n'olulimi n'abantu, ng'ayogera n'eddoboozi ddene nti mutye Katonda, mumuwe ekitiibwa; kubanga ekiseera eky'omusango gwe kituuse; mumusinze eyakola eggulu n'ensi n'ennyanja n'ensulo ez'amazzi." - Kubikkulirwa 14:6,7.\nNewankubadde ebyawandiikibwa biraga obubaka buno okuyita mu bubonero bwa bamalayika abasatu mu butuufu abantu ba Katonda be babaka abatwala obubaka okubuulira mu nsi. Tebabuulira njiri mpya eri ensi yonna, mu buli ggwanga, n'ekika, n'olulimi n'abantu, naye "enjiri ey'emirembe n'emirembe." "Enjiri ey'emirembe n'emirembe" eya Yesu ye njiri yemu ey'obulokozi eyo abantu ab'omu biseera eby'Endagaano Enkadde gye baafuna "olw'okukkiriza" (Abebbulaniya 3:16-19; 4:2; 11:1-40); enjigiriza Yesu yennyini gye yalangirira; enjiri eyo y'emu Abatume gye baabulira ne basobola okukyusa ensi ku lwa Kristo, enjiri eyo y'emu ezze ng'eyita mu byasa by'emirembe eby'emirembe egy'Abakristayo.\nEnjiri ennyangu, enjiri erokola eya Yesu Kristo, yabulako katono okuggwaawo okuva mu kaanisa okumala emyaka nga lukumi mu kiseera eky'ekizikiza (Dark ages), naye ekiseera eky'okuzza ekkanisa obuggya (reformation) kyagizza buggya, era abantu ba Katonda gye babuulira mu kiseera kino okwetooloola ensi yonna. Malayika asooka alangirira enjiri eno y'emu, naye abuwa mu nteekateeka empya - entekateeka ya nsi yonna-eri abantu abagibeerako nga Yesu tannaba kudda ku nsi omulundi ogw'okubiri.\nEri abo abakkiriza obubaka buno beesanga nga bayitiddwa "okutya Katonda era n'okumuwa ekitiibwa (okulaga ekifaanannyi eky'empisa ze)." Balaga ensi empisa za Katonda ez'okwagala, si mu bigambo byabwe byokka, naye era ne mu bulamu bwabwe obw'obujjulirwa obw'amaanyi. Balaga ensi ekifaananyi ekisanyusa eky'ebyo Katonda ky'asobola okukola okuyita mu bantu abajjuzibbwa Omwoyo wa Kristo.\nObubaka buno obw'abamalayika abasatu bwa kubuulirwa ddi okwetoloola ensi yonna? "Ekiseeera eky'omusango gwa Katonda nga kituuse." Omulagirizi owe 13 annyonnyola nti Yesu yatandika omulimu gwe ogw'okusala omusango nga tannadda mu 1844. Mu mwaka 1844, Yesu yalung'amya abantu, okwetoloola ensi yonna okutandika okubuulira obubaka obwa Kubikkulirwa 14.\nObubaka buno butuyita "okusinza oyo eyakola eggulu n'ensi" (Kubikkulirwa 14:7). Katonda atusaba "okujjukira olunaku olwa Ssabbiiti nga tulukuuma nga lutukuvu" Kubanga "mu nnaku omukaaga MUKAMA yakola eggulu n'ensi" (Kuva 20:8-11). Mu mwaka 1844 Darwin bwe yali assaawo etteeka erya (evolution) ebintu okwebezesaawo byokka awatali Katonda. Katonda naye yali ayita abantu okuddamu okumusinza ng'Omutonzi. Mu kiseera kino kyennyini abo abaali babuulira obubaka obwa bamalayika abasatu bakizuula nti olunaku olw'omusaanvu ye Ssabbiiti eri mu kigambo kya Katonda era ne batandika okugikuuma nga bassaamu ekitiibwa Katonda omutonzi w'eggulu n'ensi.\n(2) OBUBAKA BWA MALAYIKA OW'OKUBIRI.\n"Ne malayika omulala ow'okubiri n'agoberera, ng'ayogera nti Kigudde, kigudde Babuloni ekinene ekyanywesa amawanga gonna ku mwenge ogw'obusuungu bw'obwenzi bwakyo." - Kubikkulirwa 14:8.\nMalayika ow'okubiri alabula nti, "Babuloni ekinene kigudde." Kubikkulirwa 17 annyonnyola "Babuloni" ow'Omwoyo - Obukristaayo obwakyama - ng'omukazi omwenzi (olunnyiriri 5). Ayimiridde nga tafaanana omukazi omulongoofu ow'a kubikkulirwa 12, akabonero ak'ekkanisa ey'abakristaayo ey'amazima. Omukazi ayimiriddewo nga Babuloni omukazi eyaggwa eyanywesa amawanga gonna ku mwenge ogutamiiza ogw'obwenzi bwe. Omwenge gw'enjigiriza enkyamu gusasaaniddde enkola yonna ey'obwenzi bw'obukristayo. Obubaka bwa malayika ow'okubiri buyita abantu ba Katonda bonna, okugaana enjigiriza ez'abakristaayo obw'akyama.\nBabuloni kitegeza okutabukatabuka okw'enjigiriza nnyingi ez'obukristayo obwakyama. Babuloni wa kabi ekyenkanidde awo kubanga ayoonoona ekifaananyi kya Katonda n'akivumisa: Alaga Katonda ng'omuwoolezi w'eggwanga era abanja. Babuloni alaga Katonda ng'alinga jjajja w'abaana anyiiganyiga era awoomerwa okubonyaabonya omuntu yenna olw'ekibi. Ekkanisa ennamu ejja kuwa ekifaananyi ekitufu eky'ekitiibwa kya Katonda era erage engeri obutuukirivu bwa Katonda era n'ekisa kye eby'egasse ne biraga nti Katonda kwagala.\nKatonda ayita abantu "Okufuluma" Babuloni (Kubikkulirwa 18:4) kwe kugaana enjigiriza ezitali za Bayibuli era n'okugoberera enjigiriza ya Kristo.\n(3) OBUBAKA BWA MALAYIKA OW'OKUSATU.\n"Ne malayika omulala ow'okusatu n'agoberera, ng'ayogera n'eddoboozi ddene nti omuntu yenna bw'asinza ensolo n'ekifaananyi kyayo, era bw'akkiriza enkovu ku kyennyi kye, oba ku mukono gwe, oyo naye alinywa ku mwenge ogw'obusuungu bwa Katonda, ogufukibwa ogutatabulwamu mazzi mu kikompe eky'obusuungu bwe; era alibonyaabonyezebwa mu muliro n'ekibiriti mu maaso ga bamalayika abatukuvu ne mu maaso g'Omwana gw'endiga; n'omukka ogw'okubonyaabonnyezebwa kwabwe gunnyooka emirembe n'emirembe, so tebalina kuwummula emisana n'ekiro abasinza ensolo n'ekifaananyi kyayo na buli akkiriza enkovu y'erinnya lyayo. Awo we wali okugumikiriza kw'abatukuvu, abakwata ebiragiro bya Katonda n'okukkiriza kwa Yesu." - Kubikkulirwa 14:9-12.\nObubaka bwa malayika ow'okusatu bugabanya ensi yonna mu bitundu bibiri. Oludda olumu luyimiriddeko abakristayo abaakyama "abasinza ensolo n'ekifaananyi kyayo era abalina akabonero k'ensolo mu byenyi byabwe oba ne ku mikono gyabwe." Ate ku ludda olulala kuliko abo abagaana obuyinza obw'ensolo, "abatukuvu abagondera amateeka ga Katonda era ne basigala nga beesigwa eri Yesu."\nNsaba weetegereze enjawulo wakati w'ebibiina bino byombi ebitakkirizigannya. Abo abalina akabonero k'ensolo, abo be bantu abasinza bekkiriranya, abagooberera ebirowoozo n'emikolo ebyagunjibwa abantu. "N'abatukuvu" balina empisa ezibawuula: "Bagumikiriza" bakwata "amateeka ga Katonda" ate ne "basigala nga beesigwa eri Yesu."\nNg'obubaka buno obw'emirundi esatu bumaze okusaasanyizibwa okwetooloola ensi yonna. Yesu ajja kujja "okukunguula" abanunule:\n"N'endaba, era laba, ekire ekyeru, ne ku kire ne ndaba atuddeko yali afaanana ng'Omwana w'Omuntu, ngalina ku mutwe gwe engule eya Zzaabu, ne mu mukono gwe ekiwabyo eky'obwogi. Ne malayika omulala n'ava mu Yeekaalu, ng'ayogera waggulu n'eddoboozi ddene ng'agamba oyo atudde ku kire nti teekako ekiwabyo kyo, okungule kubanga ekiseera eky'okukunguliramu kituuse, kubanga ebikungulwa by'ensi kikaze. N'oyo atudde ku kire n'asuula ekiwabyo kye ku nsi, n'ensi n'ekungulibwa." - Kubikkulirwa 14:14-16.\n3. EKKANISA YA KRISTO EY'ENNAKU EZ'ENKOMERERO\nWali wewunyiizako omukristayo ow'amaanyi, omuteefu, eyeewaddeyo, omugumikiriza era alina okukkiriza, era ne weegomba okubeera n'obulamu obw'Omwoyo obufaanana ng'obwo? Katonda yatuwa obubaka bwe obw'enjawulo obw'ekiseera kyaffe obuli mu Kubikkulirwa 14, kubanga busobola okutuleeta obulamu ng'obwo.\nNga bwe kyanyonnyolwa mu Mulagirizi owa 25, Kubikkulirwa 12:17 alaga abakristayo ab'omu nnaku z'enkomerero nga bebo "abagondera amateeka ga Katonda era ne banywerera ku kutegeeza kwa Yesu." Kubikkulirwa 14:12 annyonnyola ekibiina kino kyekimu nti "abatukuvu abakwata ebiragiro bya Katonda era ne basigala nga beesigwa eri Yesu."\nMu bufuunze leka tulabe empisa z'abakristayo ab'omu kiseera eky'enkomerero.\n(1) "BANYWERERA KU KUTEGEEZA KWA YESU." N'ewankubadde Setaani aggulawo obusungu bwe okubalwannyisa, "basigala nga beesigwa eri Yesu." Okukkiriza kwabwe si be bakwekolera, kye kirabo okuva eri Katonda (Abefeeso 2:8). Ekkanisa ya Katonda ey'omu kiseera eky'enkomerero Kristo baamulaba bulungi nnyo, era balaba bulungi nnyo empisa ze ez'amazima era olw'ekisa kya Katonda okuyita mu kukkiriza bafuuka ennyumba ennamu, omuli amaanyi era Kristo mwatuula.\n(2) "BALINA OKUKKIRIZA KWA KRISTO" (Kubikkulirwa 14:12). Okukkiriza Kristo kwe yalina, okukkiriza kwe yayigiriza, okukkiriza kwe yali nakwo, mu kiseera kino kujjuza emitima gyabwe. Tebaalina bubeezi mazima kyokka, naye amazima "bagakuuma" bagoberera amazima. Gye bali eddiini efuuka bulamu bwabwe, Okukkiriza kwegatta mu bikolwa, era okukkiriza ne kwegatta wamu n'obuwulize. Ne babeera "n'okukkiriza kwa Yesu." Baazuula enjigiriza enkulu eza Bayibuli ne baziteeka mu nkola mu bulamu bwabwe obwa buli lunaku, era ne zivaammu obulamu obukristayo obw'amaanyi. Baakizuula nti amazima ga Bayibuli gano amakulu gazuukusa okwagala, era galeeta okwewaayo eri Kristo ekyo n'ekimatiza buli kyetaago kyonna era n'okuwankawanka kwonna okw'omu mutima gw'omuntu.\n(3) "BAGONDERA AMATEEKA GA KATONDA" - Amateeka ekkumi, amateeka ag'empisa za KATONDA. Ekisinga ebirala byonna obukulu kye beettanira kwe kugondera okwagala kwa Katonda kyonna, buli kiragiro kyonna ekya Katonda. Balaga okwagala kwabwe eri Katonda n'okwagala kwabwe eri abantu olw'okugooberera amateeka ga Katonda gonna, nga omwo mw'otwalidde n'etteeka ery'okuna eritulagira okusinza omutonzi waffe nga tussaamu ekitiibwa Saturday, olunaku olw'omusaanvu olwa Ssabbiiti.\n(4) BATWALA OBUBAKA "OBW'ENJIRI EY'EMIREMBE N'EMIREMBE" OKWETOOLOOLA ENSI YONNA (Kubikkulirwa 14:6). Enjiri egamba nti Yesu yafa olw'ebibi byaffe, era yazuukira okuva mu ntaana bwe kityo tusobole okufuna okussa ekimu naye. Ekkanisa ya Kristo ey'omu kiseera eky'enkomerero babadde bayita abantu bonna buli wantu wonna okuva mu kutabukatabuka kw'eddiini era bafune okussa ekimu ne Yesu okwesigamizibwa ku mazima agali mu Bayibuli gokka.\n(5) "BAWALIRIZIBWA OBUKULU BW'OKUMANYA" Nti kubanga "ekiseera eky'okukunguliramu kituuse, kubanga ebikungulwa by'ensi byengedde" (Kubikkulirwa 14:15), naye ate obukadde n'obukadde bw'abantu tebannaba kuzuula Kristo.\n(6) BAWALIRIZIBWA OLW'OMULIMU GWA KATONDA WAABWE GWE YABATUMA. Kubanga Babuloni ekinene kigudde, abantu bano basaasanya amawulire eri abo abakyali mu kutabukatabuka kw'eddiini agagamba nti "Mukifulumemu mmwe abantu bange" (Kubikulirwa 18:4). Baagala nnyo okugabana n'abantu abalala bonna enkolagana yaabwe ey'ekitalo, n'essanyu lyabwe, lye baafuna okuva ku Kristo.\nBino byonna, awamu n'ebirala bingi bigatta wamu emitima gy'abantu obukadde n'obukadde Abakristaayo mu nnaku ez'enkomerero abaayitibwa obubaka obwa bamalayika abasatu. Obulamu bwabwe obujjudde essanyu bubakulembera okwegatta ku mutume Yokana okwongera okutwala mu maaso okuyita kuno nti:\n"Kye twalaba ne tuwulira, kye tubabuulira nammwe, nammwe mulyoke musse ekimu naffe; era naye okussa ekimu kwaffe kuli mu Kitaffe era n'Omwana we Yesu Kristo; n'ebyo tubiwandiike ffe, essanyu lyaffe liryoke lituukirire." - 1 Yokanna 1:3,4.\nOkuyita mu Mwoyo we, era n'okuyita mu kkanisa ye, naawe Yesu akuyita ojje oweeyo byonna gy'ali;\n"Era Omwoyo n'omugole (ekkanisa) boogera nti: Jjangu. Naye awulira ayogere nti Jjangu Naye alina ennyonta ajje: ayagala atwale amazzi ag'obulamu buwa." - Kubikkulirwa 22:17.\n4. AMAKUNGULA AG'EMIRUNDI EBIRI\nObubaka obwa bamalayika abasatu bukkomekkerezebwa n'okudda kwa Yesu ku nsi okukungula abanunule bonna ekiseera kyonna (Kubikkulirwa 14:14-16). Yesu wakukung'anya abantu abanunule bonna era n'abatwala mu nnyumba ye erimu "ebifo ebingi mu ggulu" (Yokana 14:1-3). Ajja kumalawo ekibi, endwadde, okubonaabona, n'okufa emirembe gyonna (Kubikkulirwa 21:1-4).\nMu kujja kwe omulundi ogw'okubiri Yesu ajja "kukungula" n'ababi. Agamba bwati!\n"Ne malayika omulala n'ava mu yeekaalu ey'omu ggulu, naye ng'alina ekiwabyo eky'obwogi, ng'ayogera nti Teekako ekiwabyo kyo eky'obwogi, onoge ebirimba by'omuzabbibu gw'ensi; kubanga ezabbibbu zaagwo zeengeredde ddala; Ne malayika n'asuula ekiwabyo kye ku nsi, n'anoga omuzabbibbu gw'ensi, n'asuula mu ssogolero eddene ery'obusungu bwa Katonda. N'essogorero ne lirinnyirirwa ebweru w'ekibuga, n'omusaayi ne guva mu ssogolero, n'okuutuuka ku nkoba z'embalaasi, n'okutuuka amabanga lukumi mu lukaaga." - Kubikkulirwa 14:17-20.\nKino kijja kubeera kiseera kya nnaku eky'okuzikirira okw'enkomerero, ekiseeera eky'okunakuwala eri Yesu kubanga ateekwa okuzikiriza abo abaagaana okununulibwa. Yesu "akugumikiriza nga tayagala wabeewo azikirira, wabula bonna beenenye" (2 Peter 3:9).\nYesu bw'anajja okunoga amakungula ag'ensi gwe onoobera mu makungula ki? Onooyimirira awamu ne bikungulwa eby'engedde eby'anunulibwa emirembe gyonna (Kubikkulirwa 14:13-16)? Oba olibeera ku mizabbibu egyengedde egy'obusungu egy'abantu abaabula (ennyiriri 17-20)?\nEnsonga eno etegeerekeka bulungi ku ludda olumu, Yesu ayimiridde ng'agolodde emikono gye egyakomererwa n'emisumaali ng'akyakuyita oyimirire awamu "n'abatukuvu abakwata ebiragiro bya Katonda n'okukkiriza kwa Yesu" (olunnyiriri olwe 12). Ate ku ludda olulala ge maloboozi ag'abantu obuntu nga gakuyita nga gagamba nti okugondera Bayibuli yonna awamu n'okukwata ebiragiro bya Katonda ekyo si kikulu.\nEkibiina ky'abantu abaali mu kisenge kya Pirato kye yasalirangamu emisango baatuuka ku nsonga y'emu efaananira ddala n'eno. Ku ludda olumu waaliyo Yesu, Katonda Omuntu ate omuntu Katonda. Ku ludda olulala waaliyo Balabba, omuntu atasobola kweyamba yadde okuyamba abo abaali batunuulira ebyali bigenda mu maaso. Naye ate ebigambo eby'ekiragiro ebya Pirato ne biwulirwa okuyita mu kibiina ky'abantu ab'enjawulo nga bigamba nti "ku abo bombi aluwa gwe mwagala mbasumululire?" Mu busungu obungi, amaloboozi gaava mu kibiina ky'abantu ne gaddamu nti; "Balabba."\nOlwo nate Pirato n'abuuza nti "Nnaakola ntya Yesu ayitibwa Kristo?"\nN'eddoboozi limu ery'omwanguka ne boogerera waggulu nti! "Akomererwe." Bwekityo Yesu, ataalina musango na'komererwa; era Balabba, eyalina omusango n'ateebwa. (soma Matayo 27:20-26.)\nGwe onoolonda ani olwa leero, Balabba oba Yesu? Onoloondawo okugoberera ebirowoozo ebyagungibwa abantu ebiwakanya n'enjigiriza z'amateeka ga Katonda era ebiwakanya n'enjiri ey'emirembe n'emirembe eya Yesu? Oba oyagala okukwata ebiragiro bya Katonda era n'okubeera omwesigwa eri Yesu? Jjukira nti Yesu ye yatusuubiza okutuweereza Omwoyo Omutukuvu okumalawo obuzibu bwaffe bwonna, era n'okutuwonya okweralikirira kwonna, era n'okumatiza okuwankawanka kwo kwonna.